qundao/data-zh-poetry huggingface dataset:
题和阗玉周亚尊
作者：弘历
朝代：清
体裁：七言律诗

良质和阗命琢磨，堪嫌俗样巧祛他。西清古鉴式教肖，周代亚尊传不讹。却笑可珍因厚薄，底须有响羡环珂。无过一阅付高阁，自哂此非痴则何。
题和阗玉周司寇匜
作者：弘历
朝代：清
体裁：七言律诗

西阃何曾识有周，但知捞玉贡春秋。量材爰命考工职，作器仍传司寇庥。饕餮戒贪寓心凛，鋬流适用酌言酬。设因恶旨缅神禹，师古应思在此不。
题和阗玉周诸姬尊
作者：弘历
朝代：清
体裁：五言律诗

虽未白如脂，亦无瑕玷疵。取形依古鉴，作器肖诸姬。实厌俗新样，俾知周旧仪。攸闻传匪说，永世在求师。
题和阗玉夔纹壶
作者：弘历
朝代：清
体裁：五言律诗

和阗来玉夥，量质肖周壶。纠缪夔纹蔚，提携双耳扶。他山本资石，姬室久贻图。事或不师古，攸闻匪说乎。
题和阗玉天马
作者：弘历
朝代：清
体裁：五言排律

和阗羾巨玉，相体制求如。翅搏空常翥，蹄腾水若虚。吉光诚特达，绿色镇蜚舒。见说能延喜，端疑曾负书。出轩称上瑞，歌汉陋华誉。值雪犹轻彼，掷山益愧予。
题和阗玉如意
作者：弘历
朝代：清
体裁：五言律诗

岁岁于阗贡，制成如意多。最嫌俗样巧，无碍佛缘和。恰似李诗咏，宁同召诰诃。添筹玉人琢，结习未忘么。
题和阗玉子母龙盂
作者：弘历
朝代：清
体裁：七言律诗

岂必黄金待拣沙，和阗岁岁贡精华。象龙图出宋董氏，为玉说传荀九家。不学而成无次第，如磨继琢有增加。试看头角峥嵘处，已似峚山欲戏挐。
题和阗玉孤山图
作者：弘历
朝代：清
体裁：七言绝句

俗样专诸大减今，贾亭西绘雅堪吟。个中问孰宜称玉，合向山阴梅墓寻。
题和阗玉寒山千尺雪图
作者：弘历
朝代：清
体裁：七言绝句

千尺雪今凡有四，精璆兹独写寒山。宧光数典真无忝，裴楷称名似可删。
题和阗玉寒山拾得入岩图
作者：弘历
朝代：清
体裁：古风

遁迹国清寺，往往狂士同。丰干忽饶舌，曰在库院中。刺史胡相访，把手归碧峰。香药赍供养，说偈报愚蒙。呵呵入岩去，内空内外空。穴合弗更开，躅范觅何从。玉人瞒不得，孰曰非形踪。
题和阗玉屏方朔授露图
作者：弘历
朝代：清
体裁：七言绝句

吉云踏步如平地，宝露携来味尚鲜。帝赐得尝老还少，缘何曼倩乃皤然。
题和阗玉山亭松壑图
作者：弘历
朝代：清
体裁：五言律诗

玉水生昌蕊，翻因作玉山。徒观峰岞崿，尚带瀑潺湲。凉借松撑盖，幽教林掩关。小亭无客坐，坐者得他閒。
题和阗玉山水图
作者：弘历
朝代：清
体裁：古风

玉人三倍计无已，不琢尊罍琢山水。尊罍肖古势难工，山水写图易为美。就其土浸作渲染，因彼峰棱成岌嶬。吁嗟牟利有是哉，几欲掷之不顾耳。
题和阗玉山水图 其一 溪桥送客
作者：弘历
朝代：清
体裁：七言绝句

农谈相聚话柴扉，举手溪桥送客归。高谢儒巾能议论，操戈却辨是和非。
题和阗玉山水图 其二 五老山游
作者：弘历
朝代：清
体裁：七言绝句

石林兰栈步徐徐，刻玉为人人玉如。若论高峰著名号，了知亦不让匡庐。
题和阗玉崇椒展帙图
作者：弘历
朝代：清
体裁：七言绝句

扁舟舍系野溪滨，石栈携僮陟碧峋。便坐崇椒观古帙，高标真称玉为人。
题和阗玉庐山瀑布
作者：弘历
朝代：清
体裁：七言绝句

梵宫遗爱介嶙峋，尺计三千垂玉绅。借问坐观者谁氏，青莲合是个中人。
题和阗玉应真观泉图
作者：弘历
朝代：清
体裁：七言律诗

厜㕒卓锡偶观泉，祝水能生十丈莲。慢诮精英同假玉，可知寂灭是真禅。一尘微里何妨转，大火聚中如是全。求剑莫寻契舟处，白居易语岂其然。
题和阗玉戏猿图
作者：弘历
朝代：清
体裁：五言律诗

揽蔓复腾梢，善缘谁所教。郭仙早成赞，柳子并辞嘲。已自欣求木，何须怒赋茅。玉山常郁若，猿德有含包。
题和阗玉松亭延客图·其一
作者：弘历
朝代：清
体裁：七言绝句

俗手难为罍与觚，也知纤巧不俞吾。琢成画景聊堪咏，视此松亭延客图。
题和阗玉松亭延客图·其二
作者：弘历
朝代：清
体裁：七言绝句

伫立松风碧水滨，步桥来者且逡巡。刻舟底用求名姓，逆旅间非主即宾。
题和阗玉松岩仙馆图
作者：弘历
朝代：清
体裁：七言绝句

郁郁层松锁梵寮，峰霞高矗赤城标。考功人似裴叔度，路入天台步石桥。
题和阗玉松鹤听泉图
作者：弘历
朝代：清
体裁：七言律诗

峭石长松境欲仙，洒然高士立听泉。祗宜白鹤结双友，更挈青童抱七弦。喜有清音相问答，绝无尘意与周旋。斯人始得称为玉，叔则奚当著祖鞭。
题和阗玉枫林停车图
作者：弘历
朝代：清
体裁：七言绝句

红于二月枫林景，飞作幻春非减春。杜牧之方裴叔则，也应一例玉为人。
题和阗玉桃源图
作者：弘历
朝代：清
体裁：七言绝句

桃花夹岸小舟维，洞口迟疑未入时。此际欲询陶处士，一篇记语作何为。
题和阗玉桃源图·其一
作者：弘历
朝代：清
体裁：七言绝句

武陵渔父舍舟时，洞口幽深�入迟。数十步如罢行者，避秦乐趣那由知。
题和阗玉桃源图·其二
作者：弘历
朝代：清
体裁：七言绝句

黄发垂髫总玉人，讶刀笔胜笔精神。专诸市上多琼玖，窃售率缘毁椟臣。
题和阗玉桃源图是图刻渔人始舍舟入洞口未见秦人意
作者：弘历
朝代：清
体裁：五言律诗

舟自溪源舍，径从洞口寻。行行初极狭，去去欲穷深。屋舍犹未见，仙凡觉异音。渊明当搁笔，五字作何吟。
题和阗玉桃鹤如意恭奉圣母以介新正佳祉
作者：弘历
朝代：清
体裁：七言律诗

和阗玉府来包贡，脂质量长尺有加。琢作曲琼宜把握，号称如意召庥嘉。鹤龄阗苑双翩羽，桃实瑶池几度花。介祉新正奉王母，重儓底用说昭华。
题和阗玉榕阴高士图
作者：弘历
朝代：清
体裁：五言绝句

人与侍中同，披襟榕荔风。平生磊落志，骋望付长空。
题和阗玉樊桐仙侣笔筒
作者：弘历
朝代：清
体裁：七言绝句

樊桐昆峤原一脉，流入和阗产玉精。试问相咨定谁氏，西梁北谷述仙情。
题和阗玉汉凫鱼壶
作者：弘历
朝代：清
体裁：七言律诗

和阗良玉琢壶成，取式凫鱼汉样精。耳贯环垂合周制，凫飞鱼跃肖丁呈。古时无幸今时有，九寸高仍二寸赢。理趣已堪察上下，世情益以慎亏盈。
题和阗玉洗桐图
作者：弘历
朝代：清
体裁：七言绝句

长夏梧桐滴乳新，课僮汲水洗来频。谁知疏懒忘世者，偏合称之曰玉人。
题和阗玉浴鹅图
作者：弘历
朝代：清
体裁：七言绝句

性喜闻斯鹢鹢哉，微尘犹虑点茵苔。奚僮閒课池边浴，应是黄庭换得来。
题和阗玉清溪泛艇图
作者：弘历
朝代：清
体裁：七言律诗

量材颇不中樽罍，却中画图生面开。几叠青围山峭茜，一泓碧浸水萦洄。虚亭若个支窗望，野艇何人荡桨回。总是河东叔则辈，其间宾主底须猜。
题和阗玉渔樵耕读图屏
作者：弘历
朝代：清
体裁：五言律诗

去俗渐从正，良工究属吴。虽然仍寓巧，亦可许归儒。鼎爵钟铃别，渔樵耕读图。四民胥乐业，王道又何殊。
题和阗玉渔船图
作者：弘历
朝代：清
体裁：六言诗

团圞宅汎家浮，乐事此外奚求。晒网捕将活鲤，换钱沽得佳篘。风笛有腔无调，夜犬不吠何愁。底识伊人如玉，盖知张志和流。
题和阗玉溪桥策杖图·其一
作者：弘历
朝代：清
体裁：七言绝句

舍舟徒步过岩隈，肩棹渔童归去来。绝顶相期深夜后，四更吐月始言回。
题和阗玉溪桥策杖图·其二
作者：弘历
朝代：清
体裁：七言绝句

石桥欲度且逡巡，为爱泉声清听频。何必世间传姓氏，斯人合唤玉为人。
题和阗玉灵岩山图
作者：弘历
朝代：清
体裁：七言律诗

宛见灵岩觌面披，苍松翠柏拥嵚嵜。若峰若岭皆成画，为雨为晴率有诗。讵是游情仍缱彼，惟因民恋镇萦兹。设云境界浑如玉，等度由来亦自宜。
题和阗玉炼药仙人图
作者：弘历
朝代：清
体裁：七言律诗

鍊玉居然玉作人，丹炉独对守庚申。腾腾兀坐非无谓，仆仆忘机自有神。涧谷曲围水宛转，洞门半掩石嶙峋。中山李预真痴者，枉向蓝田觅问津。
题和阗玉狻猊
作者：弘历
朝代：清
体裁：七言绝句

何必献生致安息，试看写象贡和阗。若论不胫还善走，计里宁惟五百然。
题和阗玉璧
作者：弘历
朝代：清
体裁：七言律诗

玉厄疾其俗样深，近多仿旧琢球琳。嘉兹素璧将盈尺，来自和阗可号琛。谷以为文足古目，瑑而起兆究机心。盖因工重斯利重，革薄艰哉识此吟。
题和阗玉石壁泛舟图
作者：弘历
朝代：清
体裁：七言绝句

怪壁束流鶱若飞，银河一派是耶非。挐舟设复穷源去，定获支机石子归。
题和阗玉石子仕女图
作者：弘历
朝代：清
体裁：七言绝句

其人如玉坐匡床，琢用和阗石子良。鬒发天然辞黛染，罢拈新咏自徜徉。
题和阗玉石桥策杖图
作者：弘历
朝代：清
体裁：七言绝句

几间茅屋隐崇椒，筇拄幽人过石桥。疑是山中书去后，秀才裴迪赴相招。
题和阗玉碗
作者：弘历
朝代：清
体裁：七言律诗

潜确已称中国少，和阗真是异珍多。春秋陈贡来包匦，杯碗相材命琢磨。西旅却殊时致献，水精宁得与同科。不斟旨酒浮香茗，延喜彤闱受福那。
题和阗玉秋山红树图
作者：弘历
朝代：清
体裁：七言律诗

叠叠秋山凡几层，丹枫点缀恰相应。悬崖笠宇待游客，架涧红桥欲过僧。相质传神秀而野，借皮设色巧犹能。漫疑红玉无和有，此是精璊杞宋徵。
题和阗玉竹林七贤图
作者：弘历
朝代：清
体裁：七言绝句

山王与数何须黜，纵酒豪歌游渭滨。欲问神交林内者，几人真称玉为人。
题和阗玉竹溪六逸笔筒
作者：弘历
朝代：清
体裁：五言律诗

玉工祛俗样，六逸绘传唐。二客似曾识，四人则久忘。山林恣游佚，诗酒乐相羊。五字咏王器，八仙异杜章。
题和阗玉笔筒
作者：弘历
朝代：清
体裁：七言律诗

裘钟兹琢玉为都，四十年前此物无。黩武或当差免议，崇文实可伴清娱。彼疆岂乏章书用，斯代幸传今古谟。岁贡视常非异事，十千堪笑诩珊瑚。
题和阗玉米芾拜石图
作者：弘历
朝代：清
体裁：七言绝句

罄折一时属偶然，王恭岂足拟神仙。斯人斯石玉无忝，可识原非痴与颠。
题和阗玉罗汉
作者：弘历
朝代：清
体裁：七言律诗

应真十六此其一，询以章嘉次第殊。识者已为巴纳嘎，不然讶似鬼臾区。心慈貌狠何妨也，尽态穷神有是乎。何处问从粉本得，圣因寺里贯休图。
题和阗玉羲之书竹扇图
作者：弘历
朝代：清
体裁：七言律诗

一坐冈峦似蕺山，索书竹扇姥心悭。谓言五字精神足，各售百钱疑信间。竞买始知迹真宝，再来不答笑开颜。其人如玉诚无忝，怀祖何须愧等閒。
题和阗玉莲叶仙人图
作者：弘历
朝代：清
体裁：七言绝句

叉角仙人面如玉，一叶红莲丈馀馥。缘谁传是太乙精，待诏东方识奇躅。
题和阗玉虚亭对瀑图
作者：弘历
朝代：清
体裁：七言律诗

振鹭摐摐落涧潺，厜㕒恰得一亭閒。祗看四柱对寥廓，似付千秋任往还。丛樾合称琼作树，高峰真以玉为山。蹑梯阿那盘云上，更有招提碧巘间。
题和阗玉蟠夔壶
作者：弘历
朝代：清
体裁：古风

山产似水产，今壶法古壶。意存殷傅训，制命玉人图。周尺长犹突，吴工巧去诬。神魖刻蜿蜒，饕餮义同符。
题和阗玉蟠龙守珠瓶
作者：弘历
朝代：清
体裁：五言律诗

和阗盈尺玉，等度中瓶材。花卉簪宜耳，酒浆盛污哉。纬萧河上戒，守口汝州陪。两义具一器，深思艺谏该。
题和阗玉观梅图
作者：弘历
朝代：清
体裁：七言绝句

都道梅英似玉开，今朝真见玉为梅。并肩高士凝眸望，缩地和阗邓尉来。
题和阗玉观泉图
作者：弘历
朝代：清
体裁：七言绝句

崖巅袖手观喷沫，景异香炉挂练涛。却讶不曾投石激，倒流跃并古松高。
题和阗玉观泉图
作者：弘历
朝代：清
体裁：七言绝句

石子屏山带水落，千年土气自成皴。凭栏默坐观泉者，不问知他是玉人。
题和阗玉观泉煮茗图
作者：弘历
朝代：清
体裁：七言绝句

如玉其人北谷仙，厜㕒倚杖独观泉。蓬头童子閒烹茗，驯鹤翻飞为避烟。
题和阗玉观瀑图笔筒
作者：弘历
朝代：清
体裁：五言律诗

水玉出和阗，专诸巧匠镌。喜他弃俗式，堪此佐文筵。观瀑幽人独，背囊僮子联。拈毫如有咏，兴必助言泉。
题和阗玉负担图
作者：弘历
朝代：清
体裁：七言绝句

步担何尝畏苦辛，野桥溪水石磷磷。求师大似叔荣往，千载犹传玉样人。
题和阗玉负薪图
作者：弘历
朝代：清
体裁：七言律诗

陡峡飞流瀑水潾，野桥上孰负薪巡。担缠或是秦伯乐，乏产宁非朱买臣。留取青山为净业，常依绿树结佳邻。古来作者虽无数，谁得千秋号玉人。
题和阗玉达摩苇渡图
作者：弘历
朝代：清
体裁：七言绝句

江渡都称一苇航，抑神通也抑荒唐。应真袖手冁然笑，誉实不虞毁不妨。
题和阗玉采药仙
作者：弘历
朝代：清
体裁：七言绝句

龙变熊经解纳新，筐锄采尚步嶙峋。寄言百药须精捡，多有蹲鸱溷茯神。
题和阗玉金山图
作者：弘历
朝代：清
体裁：五言律诗

出自和阗水，凿成氐父山。一峰涌突兀，万里泻潺湲。歌咏栖迟处，楼台缥缈间。其人谁可拟，玉局破天悭。
题和阗玉镂东坡夜游图
作者：弘历
朝代：清
体裁：五言律诗

不眠閒访友，月色正苍凉。底用秉霄烛，耐堪步野塘。承天寺将到，积水地何方。设谓同心孰，依稀似姓张。
题和阗玉镂东坡夜游图
作者：弘历
朝代：清

不眠闲访友，月色正苍凉。底用秉宵烛，耐堪步野塘。承天寺将到，积水地何方。设谓同心孰，依稀似姓张。
题和阗玉镂九鹌鹑小屏
作者：弘历
朝代：清
体裁：古风

和阗玉河产琼玖，春秋色贡天阊走。孕精育华土气受，较于炎汉岁应久。相质制器施琢剖，专诸巷益出妙手。小屏砟硌拖岩阜，翼翼谷穗易长亩。图以鹌鹑其数九，飞鸣宿食无不有。奔奔曲尽神情纽，是具义焉忖知否。贾长沙语孰读口，久安长治基业守。其责仔肩在元后，慎哉敢不孚盈缶。工执艺谏吾所取，讵曰一再珍瑶琇。
题和阗玉镂岩居图韘
作者：弘历
朝代：清
体裁：七言绝句

与木石居鹿豕游，是谁肥遁许巢流。吾惟从善重华企，莫禦机张一例遒。
题和阗玉镂渔樵图
作者：弘历
朝代：清
体裁：七言绝句

樵径渔舟托隐沦，颇多廊庙致其身。设因数典评高下，吴界终当逊渭滨。
题和阗玉镂渔樵图 其一 樵
作者：弘历
朝代：清
体裁：七言绝句

给食为樵担束薪，似图翁子肖精神。一时意气誇愚妇，未足称为个里人。
题和阗玉镂渔樵图 其二 渔
作者：弘历
朝代：清
体裁：七言绝句

罢钓言归棹自持，萧然号不愧天随。斯人真称刻以玉，范蠡写金笑浪为。
题和阗玉镂霜菘花插
作者：弘历
朝代：清
体裁：古风

和阗产玉来既夥，吴匠相材制器妥。仿古熟乃出新奇，风气增华若何可。菜叶离披菜根卷，心其中空口其哆。插花雅合是菜花，绯桃雪梨羞婀娜。民无此色庶云佳，艺谏或斯默喻我。
题和阗玉镂高人策杖图
作者：弘历
朝代：清
体裁：七言律诗

玉溪产玉富和阗，厥贡春秋驿路传。呈质弗需荆客献，写图遂命嗅人镌。杖扶却顾僮随影，茶罢那愁鹤避烟。大夏早知蜀邛竹，斯人应遇汉张骞。
题和阗玉镜台
作者：弘历
朝代：清
体裁：五言律诗

巧琢和阗玉，浑成开府台。采花初未识，纳聘讶徒猜。明倚辟邪镜，祥同照世杯。奇珍非所诩，惟是识招徕。
题和阗玉香山九老图
作者：弘历
朝代：清
体裁：七言律诗

香山嘉会洛之滨，八老同为不速宾。初有二还年未逮，后增继者岁过真。赋诗饮酒娱情性，耀古辉今鲜䓁伦。欲问三三个中侣，几人诚称玉为人。
题和阗玉高士临泉
作者：弘历
朝代：清
体裁：七言绝句

云外飞来百道泉，湱然千丈落前川。厜㕒观者伊谁氏，疑是大宛北谷仙。
题和阗玉鸠首杖头
作者：弘历
朝代：清
体裁：五言律诗

铸铜及削玉，鸠首杖头为。养老汉朝制，贡珍西域驰。因他食葚譬，启我教民思。设曰资扶策，将留待异时。
题和阗玉鹰摷雀韘
作者：弘历
朝代：清
体裁：七言绝句

一雀鹰摷一避藏，古松轇轕色苍苍。可同射鹿发弦疾，更廑驱林寓意长。
题和阗玉龙头龙尾觥
作者：弘历
朝代：清
体裁：七言律诗

龙头龙尾觥胥合，产水产山珍略分。文企趣时愈已辟，事须师古说攸闻。本身率就囫囵质，通体聊加饕餮纹。置汉器间浑弗别，不孤追琢玉人勤。
题和阗玉龙尾觥
作者：弘历
朝代：清
体裁：五言律诗

和阗玉石子，土气满身存。就质聊命琢，中规且弗论。之而突如耸，髺垦议无烦。欹器设相拟，吾斯惭慎言。
题和阗玉龙尾觥
作者：弘历
朝代：清
体裁：五言律诗

土浸和阗玉，制为龙尾觥。水惟孕温润，天与赋精英。五气无不备，一觥宛尔成。题词率多矣，杜老笑应诚。
题和阗白玉盘
作者：弘历
朝代：清
体裁：五言律诗

伯克呈方物，薄来厚往加。解嘲原尚白，不掩本无瑕。李氏呼为月，杜家藉以霞。七枚贮桃子，荒诞那须誇。
题和阗白玉谷璧
作者：弘历
朝代：清
体裁：五言律诗

和阗岁有贡，私鬻亦多来。俗样知不售，古风今渐开。试看斯谷璧，实未负良材。移易可云速，为君应慎哉。
题和阗绿玉韘
作者：弘历
朝代：清
体裁：七言律诗

结绿徒闻宋作珍，何如包贡识来宾。截肪点漆都无似，韭叶瓜皮信有伦。艺器常看不离手，德材真觉可怡神。自惭连中难同昔，空复长言刻咏频。
题和阗赢尺璧按今尺八寸为周一尺是璧犹赢八寸也
作者：弘历
朝代：清
体裁：五言律诗

周尺竟踰尺，斯今亦匪今。羊脂略无玼，玉叶果生琳。子爵执诚合，王孙语漫侵。琢章每师古，可以识予心。
题和阗镂玉石子 其一 溪桥策杖
作者：弘历
朝代：清
体裁：七言绝句

玉材不中鼎尊卣，刻画为图效沈周。觅句归来度野彴，便摛新藻上书楼。
题和阗镂玉石子 其二 松巘看云
作者：弘历
朝代：清
体裁：七言绝句

青巘白云叠出奇，科头松下坐厜㕒。一筹胜得丹青处，深浅峰峦自有姿。
题哥窑盘子二首·其一
作者：弘历
朝代：清
体裁：七言绝句

宣成近代制犹精，遥以宋窑芗二生。笑把葵花百圾者，恰如烈士善循名。
题哥窑盘子二首·其二
作者：弘历
朝代：清
体裁：七言绝句

宋遥明近世间知，轻近珍遥稀见奇。试读中庸章廿九，无常好恶亦如斯。
题哨鹿玉韘
作者：弘历
朝代：清
体裁：七言律诗

哨鹿年来久弃之，玉工旧稿效前为。挽弓马上能无尔，持铳林中那有斯。顾示众人仍劼武，回看昔日祇赢诗。至惭力矣中惟巧，喻语子舆犹可思。
题唐人会昌九老图
作者：弘历
朝代：清
体裁：七言律诗

簪盍车悬乐且康，引年颐志洛之阳。宛教抚迹寻崖口，不异同时睹会昌。九老八百十六岁，一时翰墨几筵香。披图犹忆东都路，惜未曾逢履道坊。
题唐人倦绣图
作者：弘历
朝代：清
体裁：七言律诗

衣裳古雅容幽静，倦绣连娟态逼真。名识便教失文矩，精严法合出唐人。妇无公事休蚕织，刺绣犹胜歌舞人。拈出易诗精义邃，霅溪绘事故超伦。
题唐人秋山红树卷
作者：弘历
朝代：清
体裁：七言律诗

无名较比有名过，唐画宁教宋画讹。溪石桥头游骑路，秋枫林下硕人薖。琳琅坡面郁朱草，青绿山容焕宝陀。元四大家誇气韵，真形津逮可能么。
题唐人雪景
作者：弘历
朝代：清
体裁：七言绝句

勾勒无皴纯古法，山青雪白景殊胜。底须唐李寻名氏，恰有石渠證右丞。
题唐太宗晾甲石
作者：弘历
朝代：清
体裁：七言律诗

盖苏文叛事亲征，晾甲因传此石名。创业守成殊理道，拒人矜已失权衡。魏徵已仆坟园碣，仁贵徒攻安市城。粮尽师班深自悔，慎终惟始训犹明。
题唐宋元画集锦册 其三 徐熙离支伯赵
作者：弘历
朝代：清
体裁：五言律诗

钟陵遗迹少，片羽得其真。细绢非如布，图形乃入神。名禽何逊赵，佳果或为陈。设遇襄阳米，应充画舫珍。
题唐宋元画集锦册 其九 张敦礼荷亭消夏
作者：弘历
朝代：清
体裁：五言律诗

驸马工文笔，法传王晋卿。荷亭写消夏，云水涤三庚。不失富豪相，而饶潇洒情。纳凉如咏杜，满意更馀清。
题唐宋元画集锦册 其二 李昭道连昌宫图
作者：弘历
朝代：清
体裁：七言绝句

长恨连昌两巨作，元关治乱白传情。诗中甲乙定于是，设论其人又合更。
题唐宋元画集锦册 其二十 陈居秋原猎骑
作者：弘历
朝代：清
体裁：古风

秋原极目风萧萧，草枯树叶落尽凋。惟馀冈柏挺翠梢，是时猎骑出逍遥。苍鹰在臂牵歇骄，仆役侍从相随招。快马遮兽于遐椒，天然其势诚富豪。抑为金元抑为辽，不变旧俗事足高。后易汉服虚名邀，曾不数世改玉遭。徒观图画鉴戒昭，七言示意为此谣。
题唐宋元画集锦册 其二十三 钱选画眉清筱
作者：弘历
朝代：清
体裁：古风

画眉谁与名，率以其眉故。互斗翠筱间，椒目各逞怒。岂其知京兆，而预相为妒。霅川盖寓意，五字因以赋。
题唐宋元画集锦册 其二十二 鲁宗贵买春梅苑
作者：弘历
朝代：清
体裁：六言诗

待诏名擅钱唐，妙称鸡雏鸭黄。谁识神传阿堵，不孤庾岭春光。
题唐宋元画集锦册 其二十四 唐棣清溪渔乐
作者：弘历
朝代：清
体裁：七言绝句

泛宅依然妇子围，□中常得鳜鱼肥。底须世上留名姓，名姓多因惹是非。
题唐宋元画集锦册 其五 黄筌秋江芙蓉
作者：弘历
朝代：清
体裁：六言诗

称名每以花鸟，谁知兼备众能。独辟道元拇指，画禅真得上乘。
题唐宋元画集锦册 其八 艾宣霜芦山雀
作者：弘历
朝代：清
体裁：古风

芦垂江，江水寒。花半落，枝已乾。飞来山雀立枝端，回头附翼聊稳眠。潇湘瑟瑟秋欲残，别开生面写纥干。
题唐宋元画集锦册 其六 赵昌海棠蜡嘴
作者：弘历
朝代：清
体裁：七言律诗

绿叶红花繁不稠，翩翔蜡嘴占枝头。若飞若植各为趣，曰色曰声两擅柔。体物每于朝露下，传神应在晚风收。闻如勃勃生香气，讶是写生嘉定州。
题唐宋元画集锦册 其十 李唐竹阁延宾
作者：弘历
朝代：清
体裁：七言绝句

面水溪亭倚绿筠，二难相对话良辰。其言未可得闻也，而可知非涉世尘。
题唐宋元画集锦册 其十一 朱光普柳风水榭
作者：弘历
朝代：清
体裁：古风

汴人疑供奉宣和，法学左建颇佳致。南渡画院仍补入，益觉业进精其艺。传此柳风水榭图，拂拂凉飔生细吹。朗开八牖覆翠幔，顿尔阴森延爽气。绍兴朝退此避暑，秦相优游报无事。君臣一德称格天，那复迢迢忆二帝。画图省识当年况，处堂燕雀曾何异。赵家家法爱丹青，有其始之必有继。
题唐宋元画集锦册 其十七 刘松年松阴道古
作者：弘历
朝代：清
体裁：五言律诗

较师胜一筹，艳数暗门刘。写出神仙界，相于期羡俦。石床风拂暑，棐几夏如秋。道古知何代，羲皇以上游。
题唐宋元画集锦册 其十九 马麟芙蓉翠羽
作者：弘历
朝代：清
体裁：五言绝句

水禽毛羽好，入画宛如生。须识其中蕴，羡鱼逐逐情。
题唐宋元画集锦册 其十二 李迪紫薇戴胜
作者：弘历
朝代：清
体裁：七言绝句

花诚嫩紫蝶诚黄，佳句偏宜赋省郎。最惜农人勤本务，祗知戴胜降于桑。
题唐宋元画集锦册 其十五 苏汉臣鞠场丛戏
作者：弘历
朝代：清
体裁：七言绝句

名流画院工艺谏，宁止丹青独擅场。杂纪紫薇传轶事，也称新法赌徐王。
题唐宋元画集锦册 其十六 马世荣仙岩猿鹿
作者：弘历
朝代：清
体裁：古风

猿据石岩巅，鹿游苹野里。摘果猿饲鹿，亲热宛相视。同游极乐界，无害熙怡耳。诗如工别裁，画实具妙旨。宁惟写仙境，抑且契禅理。
题唐宋元画集锦册 崔悫杞实鹌鹑 其七 GuFeng
作者：弘历
朝代：清
体裁：古风

杞实垂红珠，秋色亦已酣。杞下何所有，口噤立黄鹌。草虫俯思啄，虎视其眈眈。何不食杞实，腴液芳且甘。物性率残忍，宁虑他命歼。鹰鹞复尔伺，画意具理谈。
题唐宋元画集锦册·其一
作者：弘历
朝代：清
体裁：七言绝句

曲江曾咏此连昌，界画端传时事详。可鉴兴亡资政理，胜他徒诩赏烟光。
题唐宋元画集锦册·其二十一
作者：弘历
朝代：清
体裁：六言诗

坐抚老干梅株，南枝消息来乎。底辨买春佳趣，僮抱司空玉壶。
题唐宋元画集锦册·其十三
作者：弘历
朝代：清
体裁：七言绝句

戏始军中黄帝为，讲因兵势寓于嬉。后来图乐乃滋甚，讵比犹贤博奕棋。
题唐宋元画集锦册·其十八
作者：弘历
朝代：清
体裁：五言绝句

映水秋花艳，栖枝翠羽鲜。一例经割裂，谁知为子然。
题唐宋元画集锦册·其十四
作者：弘历
朝代：清
体裁：七言绝句

众目丛场注一毬，曲躬蹴足态轻遒。传神自是称待诏，奚让三毛顾虎头。
题唐宋元画集锦册·其四
作者：弘历
朝代：清
体裁：六言诗

芙蓉兼有水陆，开花略异早迟。底识湘江秋晚，看他以陆代之。
题唐宋元集绘册 其一 郑虔峻岭溪桥
作者：弘历
朝代：清
体裁：七言绝句

万壑千溪不可穷，运神毕具尺图中。独嫌未见诗兼字，署尾无能三绝同。
题唐宋元集绘册 其七 李唐松湖钓隐
作者：弘历
朝代：清
体裁：七言绝句

长夏曾为江寺图，卷之小景写松湖。能藏能放真奇筦，姓氏何须问钓徒。
题唐宋元集绘册 其三 王诜玉楼春思
作者：弘历
朝代：清
体裁：七言绝句

秀润山川清且嘉，梁寻玳瑁燕飞斜。玉楼绮侣图春思，不失居然富贵家。
题唐宋元集绘册 其九 朱光普江亭晚眺
作者：弘历
朝代：清
体裁：七言绝句

一个江亭对翠微，鲸波万顷潋斜晖。底知眺者当秋晚，系缆渔舟自远归。
题唐宋元集绘册 其二 郭熙溪山行旅
作者：弘历
朝代：清
体裁：七言绝句

高堂素壁姿雄奇，小幅偏兼千里思。藏密放弥有如此，河阳诚善注庖羲。
题唐宋元集绘册 其五 赵伯驹仙山楼阁
作者：弘历
朝代：清
体裁：七言绝句

汉武求仙意恳哉，琼楼珠户夜明开。双成骑得青鸾降，应报西池王母来。
题唐宋元集绘册 其八 萧照秋山红树
作者：弘历
朝代：清
体裁：七言绝句

峭壁危滩野艇横，籁传红叶泛风轻。萧然秋景含斜照，濩泽人原未负名。
题唐宋元集绘册 其六 马和之月色秋声
作者：弘历
朝代：清
体裁：七言绝句

散坐坡陀满意清，静睎月色聄秋声。谁为能者谁所者，四句金刚概七情。
题唐宋元集绘册 其十 张训礼江亭揽胜
作者：弘历
朝代：清
体裁：七言绝句

徙倚孤亭对碧江，江天妙趣领无双。是谁特地引诗兴，棹破烟波一野艭。
题唐宋元集绘册 其十一 刘松年秋窗读易
作者：弘历
朝代：清
体裁：七言绝句

师弟联珍画出奇，高人读易小窗时。枫丹松绿成乎性，仁智分明各见之。
题唐宋元集绘册 其十二 释惠崇沙汀烟树
作者：弘历
朝代：清
体裁：七言绝句

小景由来称惠崇，沙汀烟树望无穷。不知何处吹渔笛，惊起水禽飞破空。
题唐宋元集绘册 其四 高大亨薇省黄昏
作者：弘历
朝代：清
体裁：七言绝句

写生虚白忆台前，烂漫花开五月天。微笑错忘省郎坐，却教误作谪仙眠。
题唐宋名缋十帧 其一 关仝两峰插云
作者：弘历
朝代：清
体裁：七言绝句

两峰擘处远山围，望透浑疑辟玉扉。此是秦中工简壮，漫于湖上认衣稀。
题唐宋名缋十帧 其七 马远秋山群雁
作者：弘历
朝代：清
体裁：七言绝句

乔松诡石九秋萧，策杖伊谁露半腰。回首看他属目处，似同人字意俱遥。
题唐宋名缋十帧 其三 李成捕鱼图
作者：弘历
朝代：清
体裁：七言绝句

落网渔人集冻湖，别传杜句擅前无。豪门工技羞同处，安道当年志岂殊。
题唐宋名缋十帧 其九 陈居中平原试马
作者：弘历
朝代：清
体裁：七言绝句

骑一骏复勒一骏，红衫白发意从容。问他矍铄者马援，驰向平原可并踪。
题唐宋名缋十帧 其二 李升岳阳楼图
作者：弘历
朝代：清
体裁：七言绝句

小将军号攘昭道，湖色山光会一楼。细笔微茫难属目，更谁范记补蝇头。
题唐宋名缋十帧 其五 苏汉臣货郎担
作者：弘历
朝代：清
体裁：七言绝句

一担担来百货饶，争沽豪敚聚垂髫。左支右绌忙不了，弗悟其忙乃自招。
题唐宋名缋十帧 其八 马远松风楼观
作者：弘历
朝代：清
体裁：七言绝句

崇椒楼观郁参差，松下开窗望远宜。别撰由来具神解，可因画院槩卑之。
题唐宋名缋十帧 其六 刘松年松下纳凉
作者：弘历
朝代：清
体裁：七言绝句

南方梅暑忌居楼，松下宜张幕绿油。谡谡泛涛凉可爱，写情妙属暗门刘。
题唐宋名缋十帧 其十 惠崇春湖放鸭
作者：弘历
朝代：清
体裁：七言绝句

初生春水黄胜绿，放出鸭雏色不分。欲问兰亭王逸少，相看何异彼鹅群。
题唐宋名缋十帧 其四 高克明秋林水鸟
作者：弘历
朝代：清
体裁：七言绝句

明瑟秋林水木间，新经霜叶绿兼殷。画家欲物适其性，栖迥浮轻各任閒。
题唐寅云白山青小卷·其一
作者：弘历
朝代：清
体裁：七言绝句

出岫蓊濛态无定，带烟峭茜势偏奇。昨来陪尾初过雨，云白山青故若斯。
题唐寅云白山青小卷·其二
作者：弘历
朝代：清
体裁：七言绝句

翠竹丛中有竹楼，云山四绕畅吟眸。还因欲问登楼者，禹偁高情得似不。
题唐寅仿王蒙松阴高士图
作者：弘历
朝代：清
体裁：七言律诗

满幅山樵荷叶皴，卜居松桂雅宜邻。晋昌巨擘唐伯虎，谷口息肩郑子真。揽胜可知浑济胜，入神妙是独传神。王家粉本定何似，我亦因之忆古人。
题唐寅品茶图
作者：弘历
朝代：清
体裁：七言绝句

伯虎品茶事欲仙，朅来逸韵仿依前。中人茗碗安排就，双手高擎俗已然。
题唐寅品茶图
作者：弘历
朝代：清
体裁：七言绝句

伯虎品茶挂壁间，飘萧须鬓道人颜。汲泉煮茗忽失笑，笑我安能似尔閒。
题唐寅品茶图
作者：弘历
朝代：清
体裁：七言绝句

千尺雪斋设竹垆，壁悬伯虎品茶图。羡其高致应输彼，笑此清閒何有吾。
题唐寅品茶图
作者：弘历
朝代：清
体裁：七言绝句

品茶事自属高閒，真迹六如挂壁间。茗碗竹垆陈妥贴，品非閒者略赪颜。
题唐寅品茶图
作者：弘历
朝代：清
体裁：七言绝句

品茶自是幽人事，我岂幽人亦品茶。偶一为之寓兴耳，灶边陆羽笑予差。
题唐寅品茶图
作者：弘历
朝代：清
体裁：七言绝句

就泉烹鼎试茶槽，户外松风响谡涛。默识田畴应首肯，不教吴郡独称高。
题唐寅品茶图
作者：弘历
朝代：清
体裁：七言绝句

就泉煮茗一快事，此事诚宜写作图。欲问个中唐伯虎，亦曾绝胜到斯乎。
题唐寅品茶图
作者：弘历
朝代：清
体裁：七言绝句

泉上山房有竹炉，品茶恰对品茶图。谁知三百年前笔，却与今朝景不殊。
题唐寅品茶图
作者：弘历
朝代：清
体裁：七言绝句

游山返跸入山门，小憩溪堂俯水源。名迹馀笺聊补空，再来搁笔合忘言。
题唐寅品茶图
作者：弘历
朝代：清
体裁：七言绝句

苏台文笔擅风流，雅合高张石屋幽。竹鼎茗瓯依旧例，图中人可许从不。
题唐寅品茶图
作者：弘历
朝代：清
体裁：七言绝句

草堂事茗是何人，潇洒衣巾古淡神。祇有解元知此意，谓宜泉上结良宾。
题唐寅品茶图
作者：弘历
朝代：清
体裁：七言绝句

著壁唐家试茗图，每来题句不教孤。伊人设起当前问，掉首应云有是乎。
题唐寅品茶图
作者：弘历
朝代：清
体裁：七言绝句

赵宧光事重提旧，唐伯虎图又看新。即景何妨吟七字，却惭不是个中人。
题唐寅品茶图
作者：弘历
朝代：清
体裁：七言绝句

越瓯吴鼎净无尘，煮茗观图乐趣真。不必无端相较量，较来少愧个中人。
题唐寅品茶图仍叠其韵
作者：弘历
朝代：清
体裁：七言绝句

壁张墨戏写烹茶，汲雪因教试荈芽。正是盘中春好处，抚松坐石意为嘉。
题唐寅品茶图用辛亥韵
作者：弘历
朝代：清
体裁：七言绝句

满幅题词都作旧，一垆烹茗又成新。擎杯在手微生笑，笑我却为著相人。
题唐寅山居卷子
作者：弘历
朝代：清
体裁：古风

幽人结茅处，爱在山水间。片云出岫白，乱叶当秋殷。或望太白瀑，或泛颠翁船。源中俎豆古，池上鸡犬閒。三复仲长论，怀哉白驹篇。
题唐寅山水
作者：弘历
朝代：清
体裁：五言律诗

孤峰迥出群，万嶂俯临纷。卜舍依深樾，登台望远云。泉声缘涧冷，林意以霜分。策骑来访者，或因闻所闻。
题唐寅山水
作者：弘历
朝代：清
体裁：七言绝句

访幽野艇泛清渟，水阁遥知待发硎。识得六如真面目，石渠幸早弆兰亭。
题唐寅山水人物画册十帧 其一 探梅
作者：弘历
朝代：清
体裁：七言绝句

香雪丛中小立迟，背携残卷意何为。前身应是杨无咎，默识精神一谱之。
题唐寅山水人物画册十帧 其七 秋砧
作者：弘历
朝代：清
体裁：七言绝句

永巷楸梧漏月明，长秋宫里发秋声。不知班女抛纨扇，彼此金风多少情。
题唐寅山水人物画册十帧 其三 渔蓑
作者：弘历
朝代：清
体裁：七言绝句

渔师缘底爱烟波，笱里鱼租沽酒多。万事浮云与流水，一身雨笠更风蓑。
题唐寅山水人物画册十帧 其九 寒眺
作者：弘历
朝代：清
体裁：七言绝句

何须绕树叹无枝，正是飞还鸟倦时。独倚寒林聊纵目，远山重叠夕阳迟。
题唐寅山水人物画册十帧 其二 骑牛
作者：弘历
朝代：清
体裁：七言绝句

长松之下野溪滨，牛背居然见若人。吴趋解元多识古，不知为宁抑为陈。
题唐寅山水人物画册十帧 其五 观瀑
作者：弘历
朝代：清
体裁：七言绝句

飞流无底上无天，护以云容缥缈间。伯虎偶然临墨沼，青莲重得对庐山。
题唐寅山水人物画册十帧 其八 听涛
作者：弘历
朝代：清
体裁：七言绝句

落落疏松临断岸，涛声直与泉声乱。却如叔夜宿华亭，夤缘传得广陵散。
题唐寅山水人物画册十帧 其六 芦艇
作者：弘历
朝代：清
体裁：七言绝句

水浅无妨且泊之，西风明月荻参差。最欣逸士诗中画，貌得郎中画里诗。
题唐寅山水人物画册十帧 其十 归旅
作者：弘历
朝代：清
体裁：七言绝句

觅宿鸟栖枫桕稳，趁归人恨路途长。晋昌笔底饶禅偈，为悟匆匆名利场。
题唐寅山水人物画册十帧 其四 林卧
作者：弘历
朝代：清
体裁：七言绝句

寄傲何人此昼眠，长林丰草性相便。翛然无事鼾然适，庄蝶不教到梦边。
题唐寅山水人物画册十帧秋日剪园蔬赐大学士并内廷翰林等蒋溥为十蔬图以进并系以诗因用其韵答之·其一
作者：弘历
朝代：清
体裁：七言绝句

植援拓圃验生生，玉荚红芽雨后成。湘篚不妨供下箸，野芩聊藉乐吹笙。
题唐寅山水卷
作者：弘历
朝代：清
体裁：七言绝句

落落乔松满院阴，匡床章甫坐堂深。风帆远浦何为者，浮海饶他先获心。
题唐寅嵩山十景 其一 草堂
作者：弘历
朝代：清
体裁：五言绝句

卜居拟楚畹，遁迹寄嵩阳。兀坐凝思者，幽吟概十章。
题唐寅嵩山十景 其七 涤烦矶
作者：弘历
朝代：清
体裁：五言绝句

深山大壑潨，神心斯静极。借问涤烦人，烦复从何得。
题唐寅嵩山十景 其三 樾馆
作者：弘历
朝代：清
体裁：五言绝句

即林搆柘架，艾坂足茅茨。黄庭常在手，彷佛传羲之。
题唐寅嵩山十景 其九 洞元室
作者：弘历
朝代：清
体裁：五言绝句

藉草为重茵，因岩作虚室。内景是真丹，无须炼水碧。
题唐寅嵩山十景 其二 倒景台
作者：弘历
朝代：清
体裁：五言绝句

招邀驭风客，伯仲绝尘子。设非战胜人，骇目神越矣。
题唐寅嵩山十景 其五 云锦淙
作者：弘历
朝代：清
体裁：五言绝句

石激泻珠湍，色声供静悦。我亦临田盘，创名千尺雪。
题唐寅嵩山十景 其八 羃翠庭
作者：弘历
朝代：清
体裁：五言绝句

灌木积嘉阴，盘中窈复深。横琴坐对客，请听弦外音。
题唐寅嵩山十景 其六 期仙磴
作者：弘历
朝代：清
体裁：五言绝句

缑山即比邻，曾是吹笙处。伊人会可期，烟峦从此去。
题唐寅嵩山十景 其十 金碧潭
作者：弘历
朝代：清
体裁：五言绝句

结搆本卢鸿，藻缋复伯虎。太少总无言，堂堂自今古。
题唐寅嵩山十景 其四 枕烟庭
作者：弘历
朝代：清
体裁：五言绝句

窅若枕烟庭，浩然此栖迟。既云忘世者，屡校又奚为。
题唐寅幽泉修竹图即用其韵
作者：弘历
朝代：清
体裁：七言绝句

亭下逍遥静者流，侍书童子任蓬头。竹泉大意曾相仿，似处吾于不似求。
题唐寅摹古画册 其一 梅溪独探
作者：弘历
朝代：清
体裁：古风

家在梅村最深处，却出石墙閒独步。春风昨夜送暗香，遂至溪边一探趣。花开固佳弗开可，讵必标红及霏素。介然策杖无与言，世人未足知其故。
题唐寅摹古画册 其七 水轩听瀑
作者：弘历
朝代：清
体裁：古风

目其泉色目斯外，心其泉趣心斯里。若里若外两弗居，聊复倚栏听以耳。伯虎别撰出奇观，要亦不出三耳难。峥嵘振鹭势雄健，须臾归壑为平滩。归壑势雄复何有，试思万事如是否。
题唐寅摹古画册 其三 江亭帆影
作者：弘历
朝代：清
体裁：七言绝句

崖巅亭子俯长江，沙渚桅竿丛系艭。尚有往来挂帆者，怜他名利未全降。
题唐寅摹古画册 其九 云岚烟树
作者：弘历
朝代：清
体裁：七言律诗

宿雨初收山带润，晓云欲泮树含凉。桥无客过泥糊路，罾有鱼来水涨塘。诗意全摹许用晦，画情未异米襄阳。漫嫌顿置春游兴，万顷溪田好插秧。
题唐寅摹古画册 其二 崇台叫月
作者：弘历
朝代：清
体裁：古风

倚巘筑崇台，纵望穷茫忽。乍见玉蟾蜍，孤飞出溟渤。金波十万丈，高擎广寒阙。太白问已狂，吴融叫未歇。咨尔卓立人，于谁托心窟。
题唐寅摹古画册 其五 秀木疏筠
作者：弘历
朝代：清
体裁：古风

竖峰横岭周复遮，灵根托地惟清嘉。瘦篁有节益潇洒，乔木无叶仍槎枒。王蒙铁网珊瑚法，是耶非耶非是耶。
题唐寅摹古画册 其八 松涛涧筑
作者：弘历
朝代：清
体裁：古风

松声涛则同，涧韵筑实似。涛松或赖风，筑涧响无止。涧兮与松兮，相遇随天委。筑乎复涛乎，浸假由人拟。古鹤立枯枝，无端想亦疑。
题唐寅摹古画册 其六 篷窗觅句
作者：弘历
朝代：清
体裁：古风

随流不系舟，行可止亦可。一翁倚篷窗，觅句凝神坐。兴在水云间，浣花明诏我。
题唐寅摹古画册 其十 竹桥策蹇
作者：弘历
朝代：清
体裁：五言律诗

雪岭郁嵯峨，竹桥策蹇过。定谁风雅客，那是利名科。写出一时兴，摹来十帧多。史家弆真者，未识更如何。
题唐寅摹古画册 其四 林皋秋霁
作者：弘历
朝代：清
体裁：五言绝句

古木乔而秀，远山淡以深。疏皴难到处，活脱是云林。
题唐寅春游图即用其韵
作者：弘历
朝代：清
体裁：七言绝句

嫩杨已放风前叶，新水初生石下泉。素友携非问花事，春溪爱俯碧连天。
题唐寅晓林慈乌
作者：弘历
朝代：清
体裁：七言绝句

反哺乌之性自然，人生百行孝为先。指乌兴孝为图者，未读驺人告子萹。
题唐寅松溪小幅用文徵明题句韵
作者：弘历
朝代：清
体裁：七言绝句

松翠萝丹施之上，足知贞干异凡流。幽人翘望意有托，弗过溪桥共坐游。
题唐寅松溪独钓即用其韵
作者：弘历
朝代：清
体裁：七言绝句

松下科头把钓居，任呼渔父任呼鱼。因之识得鱼儿乐，不在蒙庄一卷书。
题唐寅款鹤图·其一
作者：弘历
朝代：清
体裁：七言绝句

载鹤归来见野航，溪边伫候意徜徉。是谁能与胎仙友，彷佛先生道姓王。
题唐寅款鹤图·其二
作者：弘历
朝代：清
体裁：七言绝句

历历徐杭遗古风，山人处士可能同。膻芗野鹤家鸡忘，一再吟看祝氏翁。
题唐寅江南农事图
作者：弘历
朝代：清
体裁：七言律诗

山村水郭听吴歌，最是江南佳胜多。不必楼台烟雨里，却看桑柘晚春过。秧针插遍青千顷，茧簇堆来白几窠。吟罢七言双桨荡，同予乐处在人和。
题唐寅溪山八景册 其一 蕉窗道话
作者：弘历
朝代：清
体裁：七言绝句

蕉轴窗前绿展云，夜斋不雨静无纷。高人对坐分明话，那许人间以耳闻。
题唐寅溪山八景册 其七 万木号风
作者：弘历
朝代：清
体裁：七言绝句

乔木低筠护矮垣，悠然天籁静中喧。空山寂历茅檐下，齐物从教悟漆园。
题唐寅溪山八景册 其三 江山渔隐
作者：弘历
朝代：清
体裁：七言绝句

亦有成名亦隐沦，千秋一例把竿纶。轻鯈无语应含笑，人不钓鱼鱼钓人。
题唐寅溪山八景册 其二 武陵桃浪
作者：弘历
朝代：清
体裁：七言绝句

刺蒲绿贴落桃红，波面轻翻锦绣风。好是源中绘春色，何曾洞口引渔翁。
题唐寅溪山八景册 其五 枫林坐爱
作者：弘历
朝代：清
体裁：七言绝句

几点枫林缀复飞，飘然衫袖坐忘归。边傍纵未巾车置，何碍神传杜紫薇。
题唐寅溪山八景册 其八 柳州诗意
作者：弘历
朝代：清
体裁：七言绝句

桃花庵里閒挥笔，殿以孤舟钓雪溪。内翰拈吟各抒兴，薄家独藉董家题。
题唐寅溪山八景册 其六 水边吟兴
作者：弘历
朝代：清
体裁：七言绝句

丹枫绿竹间枯枝，一段湘江秋晚时。谓是伊人偶为画，谁知有客藉成诗。
题唐寅溪山八景册 其四 悬崖喷瀑
作者：弘历
朝代：清
体裁：七言绝句

飞落银龙擘峡开，雷为声吼雪为皑。科头望者应怀想，想彼源从何处来。
题唐寅溪山渔隐图
作者：弘历
朝代：清
体裁：七言绝句

或憩溪亭或漾舟，竿丝原不为槎头。底须姓氏询张孟，总是人间第一流。
题唐寅溪阁閒凭卷
作者：弘历
朝代：清
体裁：七言绝句

水绕山围依绝区，石墙茅屋足清娱。高人溪阁閒凭坐，羡彼心中一事无。
题唐寅潇湘八景即用其韵 其一 渔村落照
作者：弘历
朝代：清
体裁：七言绝句

舴艋飘飘系绿杨，网丝风里露斜阳。谁知一片翻光处，瞥眼旋成暮色苍。
题唐寅潇湘八景即用其韵 其七 平沙雁落
作者：弘历
朝代：清
体裁：七言绝句

萧秋露结塞垣天，霜信南归字阵连。嘹唳惊寒声未断，滕王高阁楚江前。
题唐寅潇湘八景即用其韵 其三 潇湘夜雨
作者：弘历
朝代：清
体裁：七言绝句

漨浡油云暗远空，溟濛殢雨落宵中。殷勤写得李家句，气韵含来马氏风。
题唐寅潇湘八景即用其韵 其二 烟寺晚钟
作者：弘历
朝代：清
体裁：七言绝句

钟声古寺带霜残，趣在舂容断续间。云水僧人行脚罢，精蓝指点在前山。
题唐寅潇湘八景即用其韵 其五 远浦帆归
作者：弘历
朝代：清
体裁：七言绝句

疑是朝辞白帝船，晚风吹到苇洲前。猿声两岸带不得，带得帆头一片烟。
题唐寅潇湘八景即用其韵 其八 江天暮雪
作者：弘历
朝代：清
体裁：七言绝句

暮天纷落六花飞，冻凝江山合掩扉。底识解元传实景，荆门甫作倦游归。
题唐寅潇湘八景即用其韵 其六 洞庭秋月
作者：弘历
朝代：清
体裁：七言绝句

银盘万古挂天青，湘挟潇流入洞庭。阅尽临波拈咏客，寒光上下镇亭亭。
题唐寅潇湘八景即用其韵 其四 山市晴岚
作者：弘历
朝代：清
体裁：七言绝句

因山成市趣偏赊，茅店高低径曲斜。岚气晴光相映带，千林红绿绚如花。
题唐寅牧羊图
作者：弘历
朝代：清
体裁：七言绝句

李陵卫律应羞死，雪窖冰天不变真。设使北庭无妻子，更为汉室一全人。
题唐寅画钟馗
作者：弘历
朝代：清
体裁：六言诗

进士已成仙伯，状元祗类魌头。未免独遗馀恨，怒冲鬓发飕飕。
题唐寅秋山读书图
作者：弘历
朝代：清
体裁：七言绝句

开窗新籁拂衣袂，棐几横陈手一编。不用焚膏将继晷，秋林月上影犹娟。
题唐寅空江楼阁即用其韵
作者：弘历
朝代：清
体裁：七言绝句

临江倚壁为高阁，八咏真堪畅好吟。合是休文作碑记，其声掷地定疑金。
题唐寅蟹眼松风图即用自题原韵
作者：弘历
朝代：清
体裁：七言绝句

就水惟应事品茶，携来恰有雨前芽。解元想像如相谓，石濑松涛此处嘉。
题唐寅西山草堂图
作者：弘历
朝代：清
体裁：七言律诗

处士濒湖此结庐，萧然书史乐三馀。姓名不愧称潜德，图画端应倩六如。依旧有山今马迹，那寻白屋昔云居。千秋一瞬留佳话，印證当前益起予。
题唐寅观瀑图
作者：弘历
朝代：清
体裁：七言绝句

吴中偶览吴人画，观处有形听有声。千尺寒山雪已好，底须三峡寄遥情。
题唐寅话菊图即用其韵
作者：弘历
朝代：清
体裁：七言绝句

坐石高谈利断金，菊擎露盏涧调琴。重儓莫认陶彭泽，诗画同斯别裁心。
题唐寅采莲图·其一
作者：弘历
朝代：清
体裁：七言绝句

采莲曲始寿承藏，继得为图伯虎唐。技痒不禁项元汴，卒成三绝各争强。
题唐寅采莲图·其二
作者：弘历
朝代：清
体裁：七言绝句

江乡景称采莲图，此事由来塞苑无。一著饶他八月杪，绿云红玉满平湖。
题唐寅雪阁围炉即用其韵
作者：弘历
朝代：清
体裁：七言绝句

对坐围炉怯火稀，饶他独乐享茅扉。万间广厦庇寒士，非杜吾将谁与归。
题唐岱仿各家山水画册 其一 万柳含烟
作者：弘历
朝代：清
体裁：七言律诗

宿雨朝烟二月时，轻黄嫩绿一丝丝。却教少妇愁添乍，无那王孙归意迟。窣地欲迷芳草路，因风时弄小腰支。扁舟刺处春何许，蘸影如油上下宜。
题唐岱仿各家山水画册 其七 万壑祥云
作者：弘历
朝代：清
体裁：五言绝句

万壑祥云满，千林瑞色笼。可堪廊庙见，只合画图中。
题唐岱仿各家山水画册 其三 万笏朝天
作者：弘历
朝代：清
体裁：七言绝句

远山插笏曾无数，黛色参天正近秋。最爱茅庵坐清昼，琤琮常听瀑泉流。
题唐岱仿各家山水画册 其九 万竿烟雨
作者：弘历
朝代：清
体裁：古风

有猗者竹，在彼渭川。乃含宿雨，乃带朝烟。其色维何，非媸非妍。其音维何，非管非弦。有客坐对，羌民之先。其屋何有，四壁萧然。其手何持，道德一编。逸民也欤，吾何得而致焉。
题唐岱仿各家山水画册 其二 万顷恩波
作者：弘历
朝代：清
体裁：古风

浩渺含太虚，一色琉璃影。画师创新格，恩波图万顷。故知寓意深，笔谏吾须领。惟予牧万民，驭朽恒自警。或理有壅蔽，或政过宽猛。或民怨饥寒，或时有灾眚。虑泽不下逮，中心常耿耿。披图鉴已切，愈以发深省。
题唐岱仿各家山水画册 其五 万点青荷
作者：弘历
朝代：清
体裁：五言律诗

清和风景别，桂棹漫开船。傍岸试新屐，沿波叠小钱。因风时泛泛，映日故田田。极目苍茫外，琉璃破晓烟。
题唐岱仿各家山水画册 其八 万水朝宗
作者：弘历
朝代：清
体裁：古风

君不见庐山瀑布三千尺，万古银河倚天碧。又不见龙门初辟神禹功，九曲滔滔终向东。是知观乎海者难为水，披图更悟其中理。琤琮万�皆朝宗，涧壑渊渟清且泚。我独悠然吟兴豪，会心在此原非此。
题唐岱仿各家山水画册 其六 万林秋色
作者：弘历
朝代：清
体裁：六言诗

黄叶红叶绮错，山色树色霜匀。不必诗誇小杜，恍疑人在三春。
题唐岱仿各家山水画册 其十 万峰瑞雪
作者：弘历
朝代：清
体裁：五言排律

漫空飞玉屑，插汉列琼瑶。寒涩溪流断，冰凌枫叶凋。石矶閒钓艇，古寺闭僧寮。有鸟巢枯树，无人过小桥。皑皑迷万壑，密密布三霄。滕六分明在，云深不可招。
题唐岱仿各家山水画册 其四 万松叠翠
作者：弘历
朝代：清
体裁：古风

王蒙真迹无半纸，妙处何人得神髓。尺图重写万松真，生面苍苍喻非指。劲干蟠拿偃盖高，虬龙深夜因风号。缅想山中高卧客，柴扉静掩听寒涛。
题唐岱仿王蒙山水图
作者：弘历
朝代：清
体裁：七言绝句

形似休论刻楮工，谁能牛目辨颠翁。临平秋色知何许，只在枫丹荔白中。
题唐岱孙祜合作仿李唐寒谷先春图
作者：弘历
朝代：清
体裁：古风

涉海觅方蓬，登陆凌岱华。鞭石岂达举，云軨亦难驾。平生山水心，不减东山谢。坐游千里路，兼消万几暇。李唐古之人，艺圃堪称伯。继踪羌孰能，丹青空满架。我欲传其神，求诸其匹亚。是图合作成，如集柰与蔗。奥域邃且幽，棱峰露天罅。判势异旗鼓，亲形譬姻娅。流泉寒不凝，珠颗崖间泻。精蓝隐树颠，午梵钟声罢。两山环抱处，盘土可以稼。小轩三四楹，讵必凌云榭。萧然太古民，笑傲和不嗄。梅妻微破颜，胎仙倚而讶。貌此寒谷春，信是探元化。若无李唐迹，谁辨鸡林价。图绘诚馀事，今古何冬夏。无怪读书人，颓风吁日下。
题唐岱寒山万木图
作者：弘历
朝代：清
体裁：七言绝句

画院当年供奉人，识其笔意此诚真。喜其已落人间久，又入石渠弆赏频。
题唐岱山庄春晓图
作者：弘历
朝代：清
体裁：七言绝句

水净碧溪天净空，远峰湿翠尚濛濛。柴扉不�窗帷捲，桃柳一川烟雨中。
题唐岱山水便面
作者：弘历
朝代：清
体裁：古风

尝闻名山有旦评，可览不如可游妙。可游复不如可居，绘林想亦同兹道。唐岱笔法老尤健，云烟澹染秋山照。缚茅蜗舍据佳胜，寒江堪弄严公钓。峰容树态总天真，碧萝苍石归诗料。犹疑谷口籁作时，翏翏于喁号万窍。是中应有肥遁人，召以蒲轮头屡掉。岂似北山隐仕流，移文徒惹稚圭诮。
题唐岱山水便面
作者：弘历
朝代：清

尝闻名山有旦评，可览不如可游妙。可游复不如可民，绘林想亦同兹道。唐岱笔法老尤健，云烟淡染秋山照。缚茅蜗舍据佳胜，寒江堪弄严公钓。峰容树态总天真，碧萝苍石归诗料。犹疑谷合籁作时，翏翏于喁号万窍。是中应有肥遁人，召以蒲轮头屡掉。岂似北山隐士流，移文徒惹稚圭诮。
题唐岱山水幅
作者：弘历
朝代：清
体裁：七言律诗

天际新螺翠欲浮，坐来九夏似深秋。岩腰古寺开青障，渡口欹桥锁碧流。清籁吟空金气肃，寒鸦归树暮烟收。丹青妙处誇生动，每对溪山一为留。
题唐岱沈源合作应真图
作者：弘历
朝代：清
体裁：古风

万木森疏千嶂圠，中有那伽刚百八。人惊伟貌各狰狞，智者默知谓狡黠。弥勒何曾破六贼，昙摩手不释贝札。兴来呼龙使作雨，乘荷乱海嫌荷滑。剖胸见佛似老僧，老僧若似将来杀。魔王震慑天龙跽，于菟扣额环狸豽。指头幻作乾闼城，堪容世界如尘刹。无始劫来补衲衣，不知皮骨翻剥㓤。岳神受戒何所授，香象驯扰如童羍。波旬閦多肩笋舆，方寸未服其视䀣。楚猿一旦离林木，为伊摩顶频咄咄。琉璃瓶插青莲馛，钱大灵龟抱根活。天花乱落不着身，石头谛听尘缘脱。支提十寻袒臂擎，能仁忽现键□钵。众生有生佛无生，无生无图图岂达。前有龙眠后云鹏，不萌枝上添藤葛。披图题句聊复尔，肯向僧雏称棒喝。
题唐岱秋林读易图
作者：弘历
朝代：清
体裁：七言绝句

窗含平楚千章翠，户对疏峰万笏青。风散日晅秋色好，由来大地是羲经。
题唐棣山水即用其韵
作者：弘历
朝代：清
体裁：七言绝句

高楼对坐正谈深，亦弗勤劬说惜阴。却爱开窗聊纵目，一庭翠影落遥岑。
题唐棣烟波渔乐图
作者：弘历
朝代：清
体裁：七言绝句

施罛泼泼笑声哗，换酒烹鱼乐莫加。无虑催科敲夜户，东瀼西塞好浮家。
题唐棣翠巘丹枫
作者：弘历
朝代：清
体裁：七言绝句

名山翠色四时浓，雁堵琳宫云半封。祇有丹枫写秋意，是为临济不言宗。
题唐棣霜浦归渔
作者：弘历
朝代：清
体裁：七言绝句

罾罩笭箵负一肩，呼朋沙岸捕鱼旋。太湖设遇天随子，问在诗中第几篇。
题唐阙史
作者：弘历
朝代：清
体裁：七言律诗

知不足斋奚不足，渴于书籍是贤乎。长编大部都庋阁，小说卮言亦入厨。阙史两萹传摭拾，晚唐遗迹见规模。彦休自号参寥子，参得寥天一也无。
题唐鼓腔尊是器乃都统索诺穆策凌得自乌鲁木齐呈进者考其地唐为役庭县与金满轮台西海同�北庭大都护府今屯田军士因垦土得之色泽斑斓入土年久当为唐代之物其式与遵生八笺所载鼓腔尊相合因以名之并成是什
作者：弘历
朝代：清
体裁：七言律诗

伊犁远域易田畴，乌鲁木齐为近陬。垦土器呈戊已尉，范铜形异子孙卣。自唐以上应无纪，入塞而来似有由。辟地开疆听彼议，安民和众尽吾谋。
题商喜岁朝图
作者：弘历
朝代：清
体裁：七言绝句

�润琼姿梅吐香，剡藤春物报昌昌。水仙不藉解玉佩，来祝初祺肇吉祥。
题喀尔喀贝勒阿约尔所进白鹰图
作者：弘历
朝代：清
体裁：七言绝句

苍色由来鸷鸟常，偶然获白献天阊。藩臣诚谨斯恒事，奇瑞那须诩越裳。
题喻政玉韘
作者：弘历
朝代：清
体裁：七言绝句

弓矢文皇喻政深，木求脉理正于心。繄予职亦临民者，良譬惟殷效法钦。
题嘉树轩
作者：弘历
朝代：清
体裁：五言律诗

古榆千百岁，嘉荫布轩前。难问人谁种，应知天与然。鹿游仍塞月，鹤唳共秋烟。小矣言封殖，是为树里仙。
题嘉阴轩
作者：弘历
朝代：清
体裁：七言绝句

高槐阅岁有嘉阴，傍树开轩具四临。不碍观山解蔽日，个青云士称人心。
题嘉靖尊称兴献事
作者：弘历
朝代：清
体裁：七言绝句

兴献尊称用桂张，程颐议觉未周详。古来大孝惟虞舜，一节竟疏逊肃皇。
题嘉靖雕漆云龙盒子
作者：弘历
朝代：清
体裁：七言绝句

云龙本以喻君臣，雕漆因之新样陈。试问修真用器者，钤山贪佞岂其人。
题嘉靖雕漆八方飞龙盒
作者：弘历
朝代：清
体裁：七言律诗

蔗段增华制越精，飞龙九五喻同声。肖形那虑十人谏，出角宛看八卦呈。讵有惕乾勉帝德，祗惟脩炼冀仙京。慎哉阅器必阅世，定论难辞惇史评。
题嘉靖雕漆盒
作者：弘历
朝代：清
体裁：七言律诗

明漆盒存大者鲜，完而大此物之尤。朱将为绛阅年久，刻不留痕见技优。斋醮徒供用西内，奸贪那事问东楼。由来以器堪论世，周鉴在殷同是不。
题嘉靖雕漆银锭盒
作者：弘历
朝代：清
体裁：七言绝句

西苑应缘用道场，游龙舞鹤共翱翔。延禧自几长生术，那计苍生痏与疮。
题嘉靖雕漆龙凤丹台盒
作者：弘历
朝代：清
体裁：七言律诗

雕漆朱明代有传，独称嘉靖好求仙。回环龙凤供随扈，叱咤风雷听命宣。紫气不殊函谷日，青瞳似降禹馀天。道如可道非常道，糟粕丹垆异五千。
题四宜书屋
作者：弘历
朝代：清
体裁：五言律诗

旧屋重修葺，无多点缀为。松窗就老干，菊砌绕新蕤。霜落澄池底，林疏露巘姿。如询即景句，端是与秋宜。
题四得堂
作者：弘历
朝代：清
体裁：七言律诗

昨岁天恩八帙临，论成四得谨为箴。旧堂遂与颜新额，切已因而慎志心。遇此何修恒作愧，逢之以偶祇增钦。频繁于位申明义，靖觊觎人意独深。
题四朝选藻册十首 其一 李思训九成避暑
作者：弘历
朝代：清
体裁：五言律诗

金碧唐家法，将军始创源。九成琼殿叠，百道玉泉翻。避暑曾贞观，传真擅化元。魏王辞纵典，不及马周言。
题四朝选藻册十首 其七 易元吉群猿拾果
作者：弘历
朝代：清
体裁：五言律诗

好静工引气，能吟更善缘。栖枝坠岸稳，拾果倒空悬。岂必问其数，亦惟顺厥天。尧牵舜荷箠，可以悟难前。
题四朝选藻册十首 其三 宋杨后垂杨飞絮
作者：弘历
朝代：清
体裁：五言律诗

庆元有杨后，可是出关西。画自女中佼，书将帝与齐。风枝如向日，雪絮不沾泥。设较谢家句，一筹当让兮。
题四朝选藻册十首 其九 王诜飞阁延风
作者：弘历
朝代：清
体裁：五言律诗

戚里推儒雅，莫如王晋卿。诗交苏氏轼，画法李家成。二者工其艺，一时炫此名。崇台恣延赏，熟处未忘情。
题四朝选藻册十首 其二 宋徽宗枇杷山鸟
作者：弘历
朝代：清
体裁：五言律诗

结实圆而椭，枇杷因以名。徒传象厥体，奚必问其声。鸟自托身稳，蝶还翻影轻。宣和工位置，何事失东京。
题四朝选藻册十首 其五 燕文贵层楼春眺
作者：弘历
朝代：清
体裁：五言律诗

渡海传奇迹，麦人与叶舟。幅圆见神韵，㡧尺足风流。绕砌红将发，丛林绿渐稠。欲穷春好处，相共上层楼。
题四朝选藻册十首 其八 郭熙春江帆饱
作者：弘历
朝代：清
体裁：五言律诗

春水放春舟，风帆趁溯游。可知事逢顺，须念盛当忧。画有具深意，观无待远求。神筌诚独出，讵止法营邱。
题四朝选藻册十首 其六 赵昌南唐文会
作者：弘历
朝代：清
体裁：五言律诗

南唐虽僻立，亦自尚文规。簪佩徜徉处，图书左右披。东瀛前拟法，西雅后开师。位置增精密，晚年还蜀为。
题四朝选藻册十首 其十 张敦礼松壑层楼
作者：弘历
朝代：清
体裁：五言律诗

不独画称良，谠言传庙堂。楼台颇富丽，岩壑却幽苍。法得顾和陆，谮兴章与王。题词非取艺，风节可留芳。
题四朝选藻册十首 其四 郭忠恕山店风帘
作者：弘历
朝代：清
体裁：五言律诗

石渠多所弆，真赝或兼之。小幅看山店，閒情在酒旗。汉唐不拘法，天地可为师。设以循名较，疏狂恐弗宜。
题四面云山亭子
作者：弘历
朝代：清

四柱构峰巅，松萝作扉闼。诘曲频攀跻，造极心乃豁。一览众山小，左挹云容活。鹤唳与鹿呦，饶伊相问答。
题四面云山亭子三首·其一
作者：弘历
朝代：清
体裁：古风

四柱搆峰巅，松萝作扉闼。诘曲频攀跻，造极心乃豁。一览众山小，左挹云容活。鹤唳与鹿呦，饶伊相问荅。
题四面云山亭子三首·其三
作者：弘历
朝代：清
体裁：古风

我有山水癖，耽诗殊未厌。此地况回绝，众壑归包函。峰翠经雨洗，枫丹著露添。扫苔坐石头，凌雾振衣衫。自觉胜前秋，饶有吟髭拈。
题四面云山亭子三首·其二
作者：弘历
朝代：清
体裁：古风

山中无朝暮，行漏丁丁报。东峰尚夕阳，西岭已落照。秋云淡远天，万里纵清眺。有时噫气作，于喁号万窍。而我亦会心，凭虚一长啸。
题团河行馆
作者：弘历
朝代：清
体裁：五言律诗

行宫旧三处，此处实新增。为引团河顺，遂因别馆兴。亭台多点缀，山水尽清澄。过也非予美，五言自责仍。
题国学瑞槐图六韵
作者：弘历
朝代：清
体裁：五言排律

黉宫嘉荫树，遗迹缅前贤。初植至元岁，重荣辛未年。奇同曲阜桧，灵纪易林乾。徵瑞作人化，符祥介寿筵。乔柯应芹藻，翠叶润觚编。右相非誇绘，由来事可传。
题圆朗斋
作者：弘历
朝代：清
体裁：古风

圆朗以名斋，固为因境起。而我每斯来，亦别会于理。圆乃仁之端，朗实智之始。智仁山水间，乐寓圆朗矣。朗舍圆邻凿，圆非朗近委。二不可偏废，斯诚相济美。
题圆朗斋
作者：弘历
朝代：清
体裁：古风

圆者仁之象，朗者智之用。斯斋山水间，仁智乐胥贡。是以额圆朗，进德修业重。讵惟玩山水，即景怀错综。至理万物备，试看春律中。
题圆朗斋
作者：弘历
朝代：清
体裁：古风

山水智仁乐，仁圆而智朗。斯斋山水间，名斋出想像。然而圆朗义，所包实甚广。必也体仁智，安斯利斯两。渠宁此豫游，触景学勉强。
题圆朗斋
作者：弘历
朝代：清
体裁：五言律诗

披以大圆镜，对兹高朗斋。静惟鲜比拟，光岂藉摩揩。有照原无示，非奢却是佳。小亭便言去，那得永澄怀。
题土备塘
作者：弘历
朝代：清
体裁：七言绝句

土备塘云海望脩，意存未雨早绸缪。石柴诚赖斯重障，是谓忘唇守齿谋。
题圣因综绘
作者：弘历
朝代：清
体裁：七言律诗

圣因综绘以何名，志在西湖述在京。昔日尧游曾悦揽，当年舜建永摅诚。南巡六度所必至，浙望一时无少更。绿水青山那系念，未能忘者是民情。
题圣因综绘阁
作者：弘历
朝代：清
体裁：七言律诗

湖上行宫傍圣因，个间肖筑逼如真。廿年松柏渐成古，昨岁丹青重饰新。水态峰容学明圣，花光树色沐精神。绘来亦祇综其要，那识吾心念在民。
题均窑乳耳垆
作者：弘历
朝代：清
体裁：五言律诗

贮火恐伤质，薰香久罢馨。曰垆名徒甲，题什实相丁。耳两乳为拱，足三铁作钉。均称甄氏具，信未负其形。
题均窑砚
作者：弘历
朝代：清
体裁：七言绝句

赵宋均窑制砚台，面平去釉有池隈。老坑佳品应难得，别裁澄泥用作陪。
题均窑碗
作者：弘历
朝代：清
体裁：古风

乌鲁木齐天山北，汉之蒲类唐后庭。屡内屡外属荒略，千年沿革难详评。平定伊犁驻兵卫，斯为道中开垦耕。翻土得兹铜瓷器，都护邮致贲然呈。细观制否宋内府，盖元仿宋而非精。雅具秘玩讵所尚，用志屯戍安边氓。闾阎百世谋恬乐，题什不觉心犹惊。
题均窑碗
作者：弘历
朝代：清
体裁：古风

均窑都出脩内司，至今盘多碗艰致。内府藏盘近数百，碗则晨星见一二。何物不可穷其理，碗大难藏盘小易。于斯亦当知惧哉，愈大愈难守其器。
题均窑碗
作者：弘历
朝代：清
体裁：七言律诗

青器欣存北宋传，阅年八百尚完全。围匡底用以铜锁，口足原看似铁坚。摩抚天成岂茅蔑，萭规月样镇团圆。柴瓷罕见兹称古，望古因之意睪然。
题坰牧玉韘
作者：弘历
朝代：清
体裁：七言绝句

薄言駉者有骃騢，驰射匪资御以车。体正心平绎深义，经和记总训无邪。
题塞上枯桐
作者：弘历
朝代：清
体裁：古风

枯桐枯峥嵘，劫馀留一片。生意已寂灭，僵卧龙沙岸。虫蚁穿其孔，文理续复断。何人怜逸材，制为文房玩。架以紫檀木，置之雕漆案。植立如半峰，文采殊粲粲。俯视窗外树，徒然具枝干。荣枯何有常，如露复如电。傥来汝之时，故林汝莫羡。
题增广注释音辨唐柳宗元集
作者：弘历
朝代：清
体裁：七言律诗

文章韩柳称伯仲，邪正立身冬夏然。党入叔文真是谬，州怜禹锡或犹贤。政传柳郡差可耳，庙祀罗池实幸焉。终是昌黎敦厚道，惜其末路鲜周旋。
题增补武林旧事·其一
作者：弘历
朝代：清
体裁：七言绝句

补因廷焕原周密，旧事武林想像间。正向金朝称侄际，那仍豪兴赏湖山。
题增补武林旧事·其三
作者：弘历
朝代：清
体裁：七言绝句

朝歌暮舞胜都京，水秀山明凑雅情。绘出承平真气象，尔时岂果是承平。
题增补武林旧事·其二
作者：弘历
朝代：清
体裁：七言绝句

都人士女走如狂，天子真称孝寿皇。便是北方有归榇，安能五国解凄凉。
题墨妙轩
作者：弘历
朝代：清
体裁：七言律诗

碧溪一带锁嵚崟，径入文轩翰墨林。四壁苕华阅今古，三希倒薤藉追寻。烟云舒卷为同异，情性刚柔在酌斟。数典更欣过庭论，悬针竟尔度金针。
题墨法集要图记墨法集要一卷明洪武间吴郡沈继孙撰自言初受法于三衢墨师后又从一僧得墨诀遂并录成书缕析制法绘图二十有一各为之说颇切于用其书向不传昨检永乐大典得此命儒臣录入四库全书原本诸图间有参错者重加釐正复命徐扬为设色长卷以佐几馀清赏因成长律并识简端
作者：弘历
朝代：清
体裁：七言排律

隃糜最古汉书铨，魏晋逯唐代有焉。磨墨磨人胥实尽，供书供画祗名传。继孙斯得三衢法，韦诞难求一帙编。为说为图胪次第，孰先孰后递寻沿。因教设色成长卷，便以遣閒佐翰筵。设曰旅獒箴玩物，较于他物此差贤。
题夏休周礼井田谱
作者：弘历
朝代：清
体裁：七言律诗

仁政必由经界始，井田谷禄率因平。虽然今古特殊异，设也闾阎多变更。谁肯忘私毕公事，难称均地限民名。斯之未信关雎意，周礼周官敢漫行。
题夏圭山水
作者：弘历
朝代：清
体裁：七言律诗

焦墨曾闻待诏精，山川韶秀绕江城。殊非画院殊蒙瓒，亦有幽居亦利名。野水涨生落渔网，春田雨过出村耕。展观讵止云烟赏，职植民依总廑情。
题夏圭山水·其一
作者：弘历
朝代：清
体裁：七言绝句

落落乔松远远山，人家多住绿筠间。展图恰在维扬道，真境真情共往还。
题夏圭山水·其二
作者：弘历
朝代：清
体裁：七言绝句

山意雄浑水态湝，淋漓元气却安排。稼轩已自归乌有，弆者谁知耕石斋。
题夏圭山水卷·其一
作者：弘历
朝代：清
体裁：七言绝句

笔势真看积健雄，宁誇刻楮小精工。水轩一带虚支木，祗在轻烟缥渺中。
题夏圭山水卷·其二
作者：弘历
朝代：清
体裁：七言绝句

观舟来往坐巉岩，风顺张帆逆落帆。至理不奇人尽识，一经写出迥非凡。
题夏圭月令鹿角解图
作者：弘历
朝代：清
体裁：七言律诗

鹿麈夏冬殊角解，本非麋已得明徵。落单须识无双理，堕�那堪没顶能。蹙气知其真有应，射生笑彼又何曾。鲁鱼似此纷久矣，订伪依然恐不胜。
题夏圭江山无尽拳
作者：弘历
朝代：清
体裁：七言律诗

焦墨谁臻禺玉班，别裁无尽见江山。禅和即色即空界，高士不衫不履间。千里孰寻原与委，一挥顿就往和还。漫嫌幅里失题识，神在真超形迹关。
题夏圭西湖柳艇叠前韵·其一
作者：弘历
朝代：清
体裁：七言绝句

城郭围东山护西，平湖烟水望茫迷。如何明镜忽分两，为有中间一道堤。
题夏圭西湖柳艇叠前韵·其二
作者：弘历
朝代：清
体裁：七言绝句

又泛湖心綵画船，任其浮拍任洄沿。神传禹玉图中景，倡和无人蓦忆前。
题夏圭西湖柳艇图
作者：弘历
朝代：清
体裁：古风

南屏山北涌金西，柳色波光望欲迷。最是向年得句处，绿阴十里白沙堤。或坐肩舆或泛船，西湖春色耐游沿。牵怀不为溪山好，亲爱民情在眼前。
题夏圭长江万里图
作者：弘历
朝代：清
体裁：五言律诗

出峡巴船险，行开万里航。细流因不择，首渎遂成长。商贾风波地，士人名利场。闹中看冷笔，心洗定何妨。
题夏圭长江万里图
作者：弘历
朝代：清
体裁：五言律诗

白狗黄牛险，巴船来往过。下滩魂始定，上水窘如何。赴海他时远，写神此卷多。长江一万里，谁与作盈科。
题多稼轩
作者：弘历
朝代：清
体裁：古风

园中辟弄田，引水学种稻。轩名额多稼，奎章悬圣藻。无非垂教心，当识谷为宝。要惟雨旸时，逢年殷祝好。春夏例多暵，布种艰致早。兹来见芃芃，鳞塍绿云渺。则因二三月，沾膏秧插了。秋成期尚遥，满望奚敢保。切切尽小心，穰穰希大造。
题多稼轩
作者：弘历
朝代：清
体裁：七言律诗

轩名多稼久留贻，结构年深稍葺治。栋宇从新适可耳，仓箱有庆恰逢之。应缘重穑天心示，益凛知艰圣训垂。宁即一园将一省，绥丰九宇永祈斯。
题大宁塔
作者：弘历
朝代：清
体裁：古风

鲁恭宫殿颓无存，惟馀窣堵巍平原。寂寥此日真净业，庄严异代徒祗园。杰搆岁久具灵异，不云常羃氤氲气。自远早见郁岧岧，逼近欲瞻翻不易。此中妙谛吾已知，恰似法华开塔时。因缘时节苟未至，当面错过空赍咨。须臾朗彻阴翳消，珠幢涌地影荡摇。八方薄伽梵齐现，一路涅槃门岂遥。瓴甓枝撑邈难陟，摩空鹳鹤抟其翼。当时挈眷尽归南，万古标宗恒镇北。六和浮玉向曾登，仰瞩空怀最上层。触绪题词讵可置，遇境忘言实未能。大千乾闼何春秋，碧眼僧过有偈留。牛羊下，麋鹿游。那似慈恩杜甫愁，金风策马遵前邮。
题大理石屏
作者：弘历
朝代：清
体裁：五言律诗

盈尺昆弥石，自然成画图。有天千嶂倚，无地一亭孤。林是不凋树，境惟绝俗区。赢他王宰迹，粉色已模糊。
题大西天草书萨尔瓦莽噶拉穆汉语译为普吉祥玉印六韵
作者：弘历
朝代：清
体裁：五言排律

痕都远卫藏，俗曰大西天。书不止四体，经恒衍万年。何来玉印两，一例篆文联。萨瓦翻普也，莽噶译吉焉。章嘉梵语识，首岁福徵传。我自勤宵旰，无时释惕乾。
题大观堂
作者：弘历
朝代：清
体裁：七言律诗

大观玩象羲经示，设教省方义最该。必有休民敷政化，宁因适已事徘徊。神心契处忘今昔，天下为家那去来。理万几馀得清暇，拈毫也觉畅吟材。
题大观堂
作者：弘历
朝代：清
体裁：五言律诗

江浙省方回，三春跸馆开。白绵飞苑柳，青子缀庭梅。旌茷于焉憩，琴书此重陪。循名玩辞象，颙若益深哉。
题大观堂
作者：弘历
朝代：清
体裁：七言律诗

设教省方标二义，要惟不出义颙孚。因之两字堂额此，惟是一心铭戒吾。祗取朴淳供憩息，微嫌藻缋太纷铺。我生观在观民也，朱注虽通予意殊。
题大觉寺憩云轩
作者：弘历
朝代：清
体裁：七言律诗

憩云云外赏真诠，花雨诸天霏四筵。山色雨晴无定画，溪音高下不停弦。藉苔跂石观鱼乐，倚柏开笼任鹤便。归辔钟声何处是，千峰翠隐半空烟。
题大金德运图说
作者：弘历
朝代：清
体裁：七言排律

德运相承虽有之，继天立极岂因斯。六经未见明文纪，两汉方传家语辞。不出五行生尅术，那关万姓顺违为。即云正统当归正，亦曰基仁乃永基。八帝瑞符纵殊别，一时色尚已参差。宅中图大土应守，表众居尊黄实宜。朝夕惕乾惟益励，休详谶纬底须奇。胜朝未议国朝述，足破千秋万古疑。
题天成寺江山一览阁·其一
作者：弘历
朝代：清
体裁：五言律诗

明发陟山巅，天门辟晓烟。翠华随日转，缇骑带云旋。野色供清眺，松声答响泉。重登兰若阁，题句忆前年。
题天成寺江山一览阁·其二
作者：弘历
朝代：清
体裁：五言律诗

高阁坐秋风，江山一览中。低临云影白，乱缬树梢红。佛殿岚初合，僧房竹暗笼。静思延赏意，不与侍臣同。
题天池
作者：弘历
朝代：清
体裁：五言律诗

林中功德池，迥自半天披。渌水入澄照，青山犹古姿。鱼冲漪上下，花弄影葳蕤。一派曹溪味，寻源识者谁。
题天籁书屋所藏四卷 其一 米芾云山烟树
作者：弘历
朝代：清
体裁：七言绝句

失于精鉴嗤项久，是即天游谓米真。设以阴晴论窗景，岂非求剑刻舟人。
题天籁书屋所藏四卷 其三 徐贲眠云轩图
作者：弘历
朝代：清
体裁：七言绝句

南江北塞夫何异，云态山容本自齐。笑谓幼文一何幸，山庄却得两重题。
题天籁书屋所藏四卷 其二 吴镇松竹梅兰四友
作者：弘历
朝代：清
体裁：七言绝句

四友为图先获心，苍疏秀韵会知音。欣他老笔能传照，一味旃檀林里寻。
题天籁书屋所藏四卷 其四 唐寅采莲图
作者：弘历
朝代：清
体裁：七言绝句

采芳江国古来传，不少妍辞与巨篇。欲问卷中结搆者，可能知是敖汉莲。
题天籁书屋画卷四种 其一 米芾云山烟树叠己亥旧题韵
作者：弘历
朝代：清
体裁：七言绝句

四卷同藏合不分，贮香光物述前闻。审观墨戏入神处，槜李似失精鉴云。
题天籁书屋画卷四种 其三 徐贲眠云轩图叠壬申旧题韵
作者：弘历
朝代：清
体裁：七言绝句

展图那得安眠稳，目共閒云为卷舒。高启杨基诗记在，重吟祇合作钞胥。
题天籁书屋画卷四种 其二 吴镇梅竹松兰叠辛巳旧题韵
作者：弘历
朝代：清
体裁：七言绝句

辛巳曾留咏在前，致来天籁驿途传。松苍梅冷竹潇洒，友契兰芳岂不然。
题天籁书屋画卷四种 其四 唐寅采莲图叠己亥旧题韵
作者：弘历
朝代：清
体裁：七言绝句

天籁阁中四妙图，山庄说项那宜无。我为意采非人采，叶屿花潭任满湖。
题太古堂
作者：弘历
朝代：清
体裁：五言律诗

寺侧书堂好，向颜太古名。伞嘉乔树荫，琴静曲池萦。佛偈无过寂，儒修总在清。两言非二义，小坐悟恒情。
题太古堂
作者：弘历
朝代：清
体裁：古风

就山以搆堂，堂岂如山久。斯堂固今为，山实太古有。居然堂占之，宁渠非享帚。名山意若云，复久待可否。
题太古堂
作者：弘历
朝代：清
体裁：七言律诗

橝柘幽州孰后先，春明早著梦馀篇。堂称太古何不可，跸驻仲春斯偶然。庭盖仰欣云霞势，阶琴听是徵招弦。既而失笑云云者，或弗当其初地禅。
题太古堂用庚子诗韵
作者：弘历
朝代：清
体裁：古风

栖霞此重来，倏阅四年久。是我藏诗所，一有无不有。拈花弗关指，扫叶底须帚。胥自太古然，问堂知是否。
题太平御览书六韵
作者：弘历
朝代：清
体裁：五言排律

太平谁不喜，求实匪求名。必也励乾惕，还当戒满盈。设徒资黼黻，终致诩丰亨。宋帝怀惭德，三书弭众英。搜罗虽已富，考證未云精。四库翻其目，五言写我情。
题太平箭
作者：弘历
朝代：清
体裁：七言律诗

人心天命向清时，江表安能一木支。况复处堂仍燕乐，岂能怒臂拒雄师。鹰扬三箭皆饮羽，乌合千军尽倒旗。应胜天山树边绩，英名长共石城垂。
题太虚室
作者：弘历
朝代：清
体裁：七言律诗

就树为斋倚碧峰，滃然满院翠阴浓。坐时颇觉胸中合，游处当于道外逢。琴荐墨壶都帖妥，天光水态尽冲容。飞来德寿青莲朵，辞却梅英伴老松。
题夷齐庙四景再叠甲戌旧作韵 其一 孤竹城
作者：弘历
朝代：清
体裁：七言绝句

大节千秋孰敢陵，直言扣马岂沽名。廉翻改葬虽邻妄，善善由来万古情。
题夷齐庙四景再叠甲戌旧作韵 其三 屈蟠松
作者：弘历
朝代：清
体裁：七言绝句

诗以咏松图写松，今来仍看翠云浓。斯人斯地自万古，奚叹神农时未逢。
题夷齐庙四景再叠甲戌旧作韵 其二 揖逊堂
作者：弘历
朝代：清
体裁：七言绝句

斯堂经不可无题，揖逊清风道足稽。冀北河东漫徵地，首阳高致有谁齐。
题夷齐庙四景再叠甲戌旧作韵 其四 清风台
作者：弘历
朝代：清
体裁：七言绝句

北枕滦江台据洲，秋过潦尽束中流。祗宜唤得富春叟，来此忘年作倡酬。
题夷齐庙四景叠甲戌旧作韵 其一 孤竹城
作者：弘历
朝代：清
体裁：七言绝句

秋跸恭因谒祖陵，途经孤竹旧闻名。梦传太守虽邻妄，祠奉邦人实近情。
题夷齐庙四景叠甲戌旧作韵 其三 屈蟠松
作者：弘历
朝代：清
体裁：七言绝句

谏武其人性本松，故应千载盖阴浓。言之不足图形去，幸复今朝觌面逢。
题夷齐庙四景叠甲戌旧作韵 其二 揖逊堂
作者：弘历
朝代：清
体裁：七言绝句

堂额依然揖逊题，伐商叩马事堪稽。殷周往迹胥归幻，伯叔令名孰与齐。
题夷齐庙四景叠甲戌旧作韵 其四 清风台
作者：弘历
朝代：清
体裁：七言绝句

高台瞰远据中洲，滦水溶溶台下流。此地已欣清不了，松风更与唱而酬。
题女史陈书写生十帧 其一 崇兰倚石
作者：弘历
朝代：清
体裁：七言绝句

写花倚石亦恒为，独以幽兰乃觉宜。屈子之香孙氏介，相亲气味具深思。
题女史陈书写生十帧 其七 蒲塘介士
作者：弘历
朝代：清
体裁：七言绝句

蒲塘霜后正酣肥，勃窣平沙乐晚晖。介士名称高位置，可知亦有横行讥。
题女史陈书写生十帧 其三 虎耳丛芳
作者：弘历
朝代：清
体裁：七言绝句

团叶居然似双耳，芳丛何碍写于菟。设如絜矩履其尾，三四之间凶吉殊。
题女史陈书写生十帧 其九 丹枫稳宿
作者：弘历
朝代：清
体裁：七言绝句

一枝枫树已经霜，好鸟来非翥与翔。试问杜家得句者，于斯究竟孰閒忙。
题女史陈书写生十帧 其二 仙杏含葩
作者：弘历
朝代：清
体裁：七言绝句

浅红嫩绿郁相扶，画则赵昌诗则吴。含蕾多于放英者，意之不尽在斯乎。
题女史陈书写生十帧 其五 云根秋锦
作者：弘历
朝代：清
体裁：七言绝句

石竹金萱各冶荣，一峰侧畔托秋清。西风斜日相过处，飒沓犹闻金石声。
题女史陈书写生十帧 其八 蓼汀蛱蝶
作者：弘历
朝代：清
体裁：七言绝句

秋意寥萧到蓼汀，玉腰小住喜丁星。看他栩栩如方醒，便合南华试著经。
题女史陈书写生十帧 其六 渌池初照
作者：弘历
朝代：清
体裁：七言绝句

不为工致为潇洒，面目本来却饰修。设以濂溪定名论，应于隐逸传中求。
题女史陈书写生十帧 其十 仙佩凌波
作者：弘历
朝代：清
体裁：七言绝句

洛神赋里得神馀，皎皎如兼淡淡如。结构总无巾帼气，知伊人特醉诗书。
题女史陈书写生十帧 其四 香林翠羽
作者：弘历
朝代：清
体裁：七言绝句

薇红卮白各为观，生意斓斑正未阑。谁谓六根泯禽类，一枝托处爱林兰。
题女史陈书画箑 其一 桃柳春江
作者：弘历
朝代：清
体裁：七言绝句

桃衬轻霞柳窣烟，书堂豁朗眄晴川。欲知水暖春江趣，已有乘流放鸭船。
题女史陈书画箑 其二 溪山清远
作者：弘历
朝代：清
体裁：七言绝句

清远溪山肖浙东，箑头皴法是王蒙。不须摇拂凉生席，饶有吹来林下风。
题女史陈书画页十种 其一 古木脩篁
作者：弘历
朝代：清
体裁：七言绝句

子昂题句仲姬画，颇有今人似昔人。几个脩篁依古木，庞公高躅别传神。
题女史陈书画页十种 其七 怪石古柏
作者：弘历
朝代：清
体裁：七言绝句

怪石碅磳古柏森，烟霞之表结同心。锦宫城外如相见，定是曾经老杜吟。
题女史陈书画页十种 其三 �果珍禽
作者：弘历
朝代：清
体裁：七言绝句

飞来珍鸟自栖枝，欲啄垂琼意且迟。淡墨浅深兮向背，清风林下有如斯。
题女史陈书画页十种 其九 梅溪
作者：弘历
朝代：清
体裁：七言绝句

清溪月影一轮孤，厜㕒人真号弄珠。若问诗中传作者，不于高启在林逋。
题女史陈书画页十种 其二 萝卜霜菘
作者：弘历
朝代：清
体裁：七言绝句

畦蔬小摘供盘飧，熨齿卜头与菜根。咬得此中无限味，写将清白示儿孙。
题女史陈书画页十种 其五 眠犬
作者：弘历
朝代：清
体裁：七言绝句

一团乌玉卧婆娑，似解黑甜乐趣多。如此宴眠不吠盗，主人畜尔意云何。
题女史陈书画页十种 其八 春溪水族
作者：弘历
朝代：清
体裁：七言绝句

青青弱藻泳鱼虾，几片轻红贴落花。试看春溪图越若，岂殊秋水对南华。
题女史陈书画页十种 其六 蝴蝶凤仙牡丹
作者：弘历
朝代：清
体裁：七言绝句

袅袅蠉蠉态各奇，软红芳缀一丝丝。采香欲识春驹意，好是花丛未入时。
题女史陈书画页十种 其十 花篮
作者：弘历
朝代：清
体裁：七言绝句

几般寒卉箬篮装，不是春园桃李芳。珍重齐眉成合璧，自应绵庆继书香。
题女史陈书画页十种 其四 杂果
作者：弘历
朝代：清
体裁：七言绝句

杨梅酸与露桃甘，可做寻常世味参。一例琵琶弹别调，前三三即后三三。
题妙达轩
作者：弘历
朝代：清
体裁：七言绝句

几间朴屋精蓝侧，妙达堪因悟大通。祇有现前惭愧在，恐防人即唤行宫。
题妙达轩
作者：弘历
朝代：清
体裁：七言绝句

豁朗山轩傍梵宫，额颜妙达俯长空。最怡神即资观物，佛理原堪儒理通。
题妙达轩
作者：弘历
朝代：清
体裁：古风

达固通之名，舍妙则成执。妙有而弗居，达无所弗入。精庐花宫侧，颜轩非旧袭。文殊平等智，默契虔合拾。
题妙香室
作者：弘历
朝代：清
体裁：七言绝句

上山至竟由山下，一切有为为了无。静室居然成小憩，妙香领处忘同殊。
题姚公绶秋英驯猫图
作者：弘历
朝代：清
体裁：七言绝句

秋卉秋花滟露滋，一峰文石卧驯狸。不因无鼠养不捕，玉局深言致可思。
题姚文瀚仿宋人宫市图·其一
作者：弘历
朝代：清
体裁：七言绝句

百子门前玉笋森，相呼贾客贸佳禽。树头双鹊飞鸣适，无限笼中健羡心。
题姚文瀚仿宋人宫市图·其二
作者：弘历
朝代：清
体裁：七言绝句

金距朱冠雄索斗，呼群相与戏青春。绣襦锦带皆楚楚，不识谁为姓贾人。
题姚文瀚仿清明上河图用旧题沈德潜所进张择端清明易简图韵
作者：弘历
朝代：清
体裁：古风

不为易简为难繁，清明图创张择端。舜举标名曰易简，羲经独辟精微关。艺林作者不胜数，谁能直造阎吴班。寸马豆人各曲肖，其间仍有城市攒。斯更阎吴所未逮，奇迹迨今六百年。尔时强邻接疆域，燕赵一带甘虚掷。曾无宵旰谋奠安，还求掊克肆噬螫。君臣恣乐赏韶春，可怜华衮被鬼蜮。谁知铁骑渡河过，艮岳崔巍没荆棘。或现或隐互流传，丁甲呵护终难匿。诗人奏进石渠内，展观结搆真纯粹。因教画苑毕仿摹，如从花谱抡姚魏。携来行笥便披阅，二月东巡近瞻泰。比张缩小益见能，即景佳节逢清明。却惜归愚此莫悉，独剪吟檠敲兴逸。
题姚文瀚梧阴清暇图
作者：弘历
朝代：清
体裁：七言律诗

地僻门深逭暑宜，绿梧团影弄差差。纷陈王谢家中物，细检晋唐以上诗。童子擘瓜如切玉，胎仙啄木似敲棋。翛然古处会心别，岂在姬尊与姒彝。
题姚文翰竹林七贤仿颜延之五君咏而反其意仍各成一章 其一 山涛
作者：弘历
朝代：清
体裁：古风

少年颇放浪，晚岁实勤宣。启事多甄拔，雅契白驹篇。其六各有疵，吾谓祇一贤。
题姚文翰竹林七贤仿颜延之五君咏而反其意仍各成一章 其七 向秀
作者：弘历
朝代：清
体裁：古风

河内具清悟，点笔注庄周。书成示叔夜，云殊复胜不。殷勤怀故交，怆赋山阳游。
题姚文翰竹林七贤仿颜延之五君咏而反其意仍各成一章 其三 阮籍
作者：弘历
朝代：清
体裁：古风

陈留托酣饮，任情饰巧辨。求婚及致罪，率以醉获免。据案书劝进，亦岂为尽善。
题姚文翰竹林七贤仿颜延之五君咏而反其意仍各成一章 其二 王戎
作者：弘历
朝代：清
体裁：古风

浚冲虽铮铮，喜与时浮沈。膏肓匪泉石，持筹计黄金。俗物败人意，诚宜摈竹林。
题姚文翰竹林七贤仿颜延之五君咏而反其意仍各成一章 其五 刘伶
作者：弘历
朝代：清
体裁：古风

鹿车携一壶，形骸遗弗惑。逸志细宇宙，甄心托澹默。入林率同调，独能颂酒德。
题姚文翰竹林七贤仿颜延之五君咏而反其意仍各成一章 其六 阮咸
作者：弘历
朝代：清
体裁：古风

耽酒事浮虚，山公荐未审。散发入深林，相聚为囚饮。直接共群豕，放浪则太甚。
题姚文翰竹林七贤仿颜延之五君咏而反其意仍各成一章 其四 嵇康
作者：弘历
朝代：清
体裁：古风

既云契烟霞，未免混尘世。论著七不堪，敢责汤武备。顾影叹广陵，却乖明哲义。
题姚绶寒林鸲鹆图用高士奇韵
作者：弘历
朝代：清
体裁：七言绝句

鸲鹆何曾畏北风，雕笼常锁海棠丛。竹窗既有江湖思，底事频怀玉禁中。
题姚绶江南春雨卷
作者：弘历
朝代：清
体裁：七言绝句

携来画笈及书函，清供秘抽与静探。看到竹溪春雨意，无端飞兴大江南。
题姚绶江南春雨图
作者：弘历
朝代：清
体裁：七言律诗

江南春雨今春好，未致溟濛屡日连。也自濯枝还润叶，大胜辛岁与丁年。多人豪饮非殊地，逸史清图亦在船。笑我归来方一展，翻飞兴复到江边。
题姚绶江南春雨图·其一
作者：弘历
朝代：清
体裁：古风

文会饮元同，倡酬皆隽秀。琴樽兴潇洒，芝兰气芳馥。猗玕韵飒响，浓黛拖遥岫。颊壁度清风，齿檐点馀溜。
题姚绶江南春雨图·其二
作者：弘历
朝代：清
体裁：古风

所期水乳投，岂贵肴馔富。传真谁所为，逸史云东绶。行幐久相随，展阅吟情凑。今岁江南春，雨景我重觏。
题孔子击磬处
作者：弘历
朝代：清
体裁：七言绝句

荷蒉人过识有心，既讥揭浅厉于深。知其一未知其二，玉振金声冠古今。
题孙克弘㿽兰用张照题句韵
作者：弘历
朝代：清
体裁：古风

侍臣昔扈避暑宫，露兰同一湛恩蒙。寝门外或坐其下，癸卯回思塞山夜。甲辰艺兰未放英，独展是图为伴者。花有花无三年中，幻梦醒时意洒洒。即今画早辞天瓶，却入西清供吟把。笑予多事复何为，题句更摹粉本写。
题孙克弘花卉册 其一 桃花
作者：弘历
朝代：清
体裁：七言绝句

一般设色红兼绿，远异徐黄刻画工。却得瑞仙本面目，轩轩霞举笑东风。
题孙克弘花卉册 其七 木芙蓉
作者：弘历
朝代：清
体裁：七言绝句

原来草本却称木，为是欲殊水里花。弄影拒霜秋岸上，清标亦未大相差。
题孙克弘花卉册 其三 栀子
作者：弘历
朝代：清
体裁：七言绝句

色既绝尘香复柔，石栏瓦缶自风流。但栀花未栀其貌，那愧文嗤柳柳州。
题孙克弘花卉册 其二 宣石菖蒲
作者：弘历
朝代：清
体裁：七言绝句

瓷盆贮水矗宣石，围植菖蒲九节青。谁诘医师引年法，居然乃欲进豨苓。
题孙克弘花卉册 其五 朱竹
作者：弘历
朝代：清
体裁：七言绝句

青牛为石朱为竹，便与寻常意匠殊。似傲山樵誇笔法，果真铁网得珊瑚。
题孙克弘花卉册 其八 梅
作者：弘历
朝代：清
体裁：七言绝句

暗香细细影疏疏，不逞昌如祇淡如。看到去情得神处，伊人真是雪为居。
题孙克弘花卉册 其六 辛夷
作者：弘历
朝代：清
体裁：七言绝句

玉兰花白辛夷紫，紫者无香白者香。底事斯偏称木笔，幸因作坞辋川王。
题孙克弘花卉册 其四 西府海棠
作者：弘历
朝代：清
体裁：七言绝句

体格幽閒态自佳，撩人春色照庭阶。飘然仍是齐梁韵，合著参军谢朓怀。
题孙祜周鲲丁观鹏仝画十八学士图
作者：弘历
朝代：清
体裁：七言律诗

当年盛事纪登瀛，传说芬疑齿颊生。自是玉堂无俗客，不须金马羡仙卿。木天珂剑从携侣，禁地琴书许畅情。同有雄才誇博雅，十思谁继魏元成。
题孙觉春秋经解六韵
作者：弘历
朝代：清
体裁：七言排律

注疏春秋充栋夥，高邮作解费研磨。学从安定居名第，书出临川罢制科。凿传鄙他相佩剑，翼经嘉此匪操戈。诸公列国事悉具，抑伯专王义不讹。发奥依然准平正，折衷要是弗偏颇。邵张珍弆今归纪，汲古深心有足多。
题孙过庭草书千文
作者：弘历
朝代：清
体裁：七言绝句

千字全提五合精，非过庭迹问谁诚。香光法眼称怀素，不向如来行处行。
题学古堂
作者：弘历
朝代：清
体裁：五言律诗

书堂即寝室，来往岁年深。学古惟学道，养身在养心。无眠常问夜，有惜曰非阴。说命语亲切，时殷用作霖。
题学古堂
作者：弘历
朝代：清
体裁：五言律诗

庭树方迎夏，阶花早饯春。寝兴恒此熟，景物又从新。丝竹诚何藉，简编良足亲。入官资学古，况乃治官人。
题宁远祖氏石坊
作者：弘历
朝代：清
体裁：七言绝句

燧谨寒更烽候朝，鸠工何暇尚逍遥。若非华表留名姓，谁识元戎事两朝。
题宁远祖氏石坊
作者：弘历
朝代：清

燧谨寒更烽候朝，鸠工何暇尚逍遥。若非华表留名姓，谁识元戎事两朝？
题宁静斋
作者：弘历
朝代：清
体裁：古风

山以静为德，复以宁为体。书斋倚碧山，称名固其理。庭馀绿树围，砌有秋花美。金风玉露间，致远惟清绮。称孔殊近哉，坐可观无始。
题安乐窝
作者：弘历
朝代：清
体裁：七言律诗

前者周程后者朱，同归何碍却殊途。深知天地理数蕴，不作语言文字儒。试想安贫乐道趣，常依月到风来湖。啸台近在烟霄里，异世芝兰结契无。
题安澜园
作者：弘历
朝代：清
体裁：七言律诗

隅园景本效陈家，名曰安澜意托遐。石易柴坚冀永固，柴为石护藉重遮。但希海晏那靳费，所为民宁漫议奢。有榭有池足佳趣，遥期沙涨辟桑麻。
题安福舻
作者：弘历
朝代：清
体裁：五言律诗

水蒐乃偶试，画舫却先来。岸侧系杨候，明当破晓开。四年怀散置，一晌适清陪。恒此南巡御，安然福九垓。
题安福舻
作者：弘历
朝代：清
体裁：五言律诗

预已发天津，水营舣岸唇。今朝莅止宿，明日启行晨。书室如入旧，川途又溯新。永维题额义，安福愿同民。
题宋中兴圣政草
作者：弘历
朝代：清
体裁：七言排律

少康光武始堪称，何事建炎号中兴。轻议武汤惭尽善，高谈尧舜匹先登。偏安祗有姑息计，北伐曾无恢复能。徒曰亲征望敌返，未闻业创受终膺。求贤进退都无定，远佞优游几实曾。碎宝细人索供故，斥珰内侍窃权仍。举凡率可知时政，曲誉安能逃后绳。七字永言昭鉴戒，艰哉天命慎钦承。
题宋人三秋喜报图
作者：弘历
朝代：清
体裁：七言绝句

三喜鹊依三色菊，三秋喜报此因名。正子渴盼红旗候，吉语徵来有共情。
题宋人九阳消寒图
作者：弘历
朝代：清
体裁：七言律诗

展轴先闻芸气香，是谁绘事出寻常。容斋五笔九作久，宋代此图羊寓阳。一始数完八十一，长徵寒尽晓春长。羲经明训居观象，惟是体乾励自强。
题宋人关山行旅图
作者：弘历
朝代：清
体裁：五言律诗

青绿关山迥，崎岖道路长。客人各结束，行李自周详。总为名和利，那辞劳与忙。年陈失姓氏，北宋近乎唐。
题宋人勘书图
作者：弘历
朝代：清
体裁：七言律诗

嘉宾胜日集庭除，潇洒松阴共勘书。惟是研精契倪筦，讵宁诠奥到虫鱼。陶阴自古雠难校，刑典犹存语不虚。寄谓新编四库者，汉家中垒可能如。
题宋人合璧画册 其一 郭忠恕宫中行乐
作者：弘历
朝代：清
体裁：五言律诗

法述李昭道，景传李调仙。于唐称劲后，在宋乃开先。外靖内宁日，风和春丽天。虽然行乐合，应亦凛冰渊。
题宋人合璧画册 其七 李嵩松风高卧
作者：弘历
朝代：清
体裁：五言律诗

界画中绳墨，其先本木工。心应薄旧习，绘乃得神功。冲淡人高卧，寥萧松听风。求乎规矩外，是谓解幽通。
题宋人合璧画册 其三 赵士雷荷亭消暑
作者：弘历
朝代：清
体裁：五言律诗

望识夏之时，风薰气郁滋。是谁避暑客，雅合拾遗诗。荷笑披芳锦，柳忘动弱丝。原臻画家美，孰曰背而驰。
题宋人合璧画册 其二 燕文贵奇峰万木
作者：弘历
朝代：清
体裁：五言律诗

不为閒点缀，惟是具雄浑。树结琳琅薮，峰开虎豹门。青云原有路，玉笋若无根。相国寺中璧，空存高益言。
题宋人合璧画册 其五 李唐策杖探梅
作者：弘历
朝代：清
体裁：五言律诗

报春春也未，策杖一探来。巡径轻风馥，临溪几朵开。绘中真老手，花里是仙材。设曰如思训，将军无画梅。
题宋人合璧画册 其八 陈居中平皋拊马
作者：弘历
朝代：清
体裁：五言律诗

弗鞍而有羁，牧野草腴滋。极望平皋远，曰休神骏宜。仆缘近著说，兴至重题词。何虑缺衔患，拊之非不时。
题宋人合璧画册 其六 林椿杏花春鸟
作者：弘历
朝代：清
体裁：五言律诗

钱唐本是家，画院受荣誇。帧里传生貌，笔端赋物华。文禽占枝独，芳杏拂风斜。迩日分南北，何心赏鸟花。
题宋人合璧画册 其四 赵千里柳阴待琴
作者：弘历
朝代：清
体裁：五言律诗

饯春迎夏候，人静日长时。药已姚红锦，柳将密绿丝。迁乔鸟友意，入听耳官宜。命仆抱琴至，操弦欲谱之。
题宋人名流集藻画册十二帧 其一 燕文贵纳凉观瀑
作者：弘历
朝代：清
体裁：七言律诗

画法开宗北宋初，风规犹识李唐馀。精工权异七夕巧，惨澹真看一㡧摅。杜氏纳凉斯有谓，张家观瀑雅相如。名流集藻汇十二，舍是谁当冠冕诸。
题宋人名流集藻画册十二帧 其七 刘松年山馆读书
作者：弘历
朝代：清
体裁：五言律诗

竹篱权闭户，松舍乃开窗。却寓暗门意，不同画院腔。诗书趣有永，风月净无双。童子劳扫径，足音早断跫。
题宋人名流集藻画册十二帧 其三 萧照丹林诗思
作者：弘历
朝代：清
体裁：七言绝句

濩泽画惟宗李唐，丹林诗客写相羊。似其志在高闲者，十二何传瑞应祥。
题宋人名流集藻画册十二帧 其九 梁楷秋柳双鸦
作者：弘历
朝代：清
体裁：古风

画鉴称楷艺，善于画鬼神。鬼神人稀见，其奇自易臻。楷之精工绘，石渠未弆珍。写意存一二，飘逸诚鲜伦。此册乃叠出，胥其结撰亲。夕阳疏柳间，鸦背翻金频。本色不衫履，是谓自貌真。
题宋人名流集藻画册十二帧 其二 赵伯骕碧山绀宇
作者：弘历
朝代：清
体裁：五言律诗

伯氏驰千里，仲犹希远称。二难踪已绝，一幅迹看仍。笠宇剧谈客，莲宫入定僧。其间劳与逸，问孰辨淄渑。
题宋人名流集藻画册十二帧 其五 苏汉臣蕉阴击毬
作者：弘历
朝代：清
体裁：古风

汉臣人物称精工，多作货郎宫市事。此幅却看具别撰，蕉阴毬击双童戏。其母凭案俯慈顾，弗为画荻教识字。绘形曲肖寓意失，不及前㡧李迪艺。兴我无边体民心，慎其叹隅告诸吏。
题宋人名流集藻画册十二帧 其八 梁楷三高游赏
作者：弘历
朝代：清
体裁：七言绝句

粉本疑从陆仲仁，却挥减笔为传神。风狂院内抛金带，何异挂冠神武人。
题宋人名流集藻画册十二帧 其六 李迪无花果图
作者：弘历
朝代：清
体裁：古风

果结必资花，却有无花者。别名木馒头，或因形弗雅。缀子于叶间，累累复若若。七利名徒传，几团见实寡。钱塘特写斯，应寓别意也。庶子与家丞，个中两弗假。
题宋人名流集藻画册十二帧 其十 陈宗训秋庭戏婴
作者：弘历
朝代：清
体裁：古风

夺抢著力见童双，别一得之气已降。读书及第不学贾，争强欲胜徒成逢。设使卒然落乎水，可能击石破其缸。
题宋人名流集藻画册十二帧 其十一 鲁宗贵玲峰鹁鸽
作者：弘历
朝代：清
体裁：七言绝句

待诏曾闻花鸟工，写形有尽意无穷。虽然黑白分明判，所恶趋炎却寓中。
题宋人名流集藻画册十二帧 其十二 陈可久春溪水族
作者：弘历
朝代：清
体裁：七言律诗

庄惠曾论知弗知，传为奇语却无奇。试如驳曰我非子，便是答云彼岂斯。春水初生具春意，文鳞群泳爱文漪。谩訾意浅色鲜耳，颇类濠梁博辨时。
题宋人名流集藻画册十二帧 其四 李迪鸡雏待饲
作者：弘历
朝代：清
体裁：五言律诗

双雏如仰望，其母竟何之。未解率场啄，谁怜空腹饥。展图一絜矩，触目切深思。灾壤民待哺，慎哉群有司。
题宋人名画集册 其一 范宽雪江渔艇
作者：弘历
朝代：清
体裁：古风

远山如睡玉为冠，平江不冻渔舟攒。位置依稀富春滩，冬渔弗嘬收严竿。罟师取鱼计多般，簖�网罛技各殚。皲瘃那避手足寒，持鬻豪门供食单。苦乐均齐良独难，画者寓意观为叹。刻削细穷丝发端，而笔意劲而神完，不问可知出范宽。
题宋人名画集册 其七 李公麟寒林神骏
作者：弘历
朝代：清
体裁：古风

寒林荫浅莎，结子肥且美。神骏弗羁絷，齧草而饮水。驰骤无之施，鞭筴无之使。貌马自得性，龙眠谁并比。技愈韩干法，意寓庄周旨。
题宋人名画集册 其三 郭忠恕竹林水阁
作者：弘历
朝代：清
体裁：五言律诗

水阁俯苍茫，何人坐纳凉。冰盘簇沉李，石径护浮篁。境绝尘凡气，神游翰墨香。辋川图漫展，早已识河阳。
题宋人名画集册 其九 赵昌杞实鹌鹑
作者：弘历
朝代：清
体裁：古风

画鹌名取安，亦每入食单。独立餐野实，得处义堪观。
题宋人名画集册 其二 梁楷蕉石围棋
作者：弘历
朝代：清
体裁：七言绝句

绿蕉丛畔聚嘉宾，减笔衣巾各有神。虽是心中无胜负，未如袖手坐观人。
题宋人名画集册 其五 刘梦松水仙山�
作者：弘历
朝代：清
体裁：七言绝句

斟酌秾纤赋色宜，红�白间水仙枝。双龙犹印宣和玺，知是曾藏修内司。
题宋人名画集册 其八 燕文贵山堂会友
作者：弘历
朝代：清
体裁：六言诗

胜处四美既具，斯时二难亦并。语虽弗可闻得，大都不涉尘情。
题宋人名画集册 其六 贾师古负薪孝养
作者：弘历
朝代：清
体裁：七言绝句

閒逸笔描孝养情，应缘噬指返柴荆。画图所贵扶风化，师古真称不负名。
题宋人名画集册 其四 宋迪松阴对瀑
作者：弘历
朝代：清
体裁：五言律诗

松盖绿阴稠，盘陀独坐留。隔溪试游目，飞瀑见抬头。谡韵相倡和，寒光互荡流。师承知有自，大似李营邱。
题宋人布画山水图帧
作者：弘历
朝代：清
体裁：七言律诗

宋丝唐绢咏之屡，于布为图得未哦。气象万千出手迹，频繁装潢惜名磨。细纑玉版堪方比，白叠苔笺竟胜过。续辑石渠欣创体，慎乎好耳抱惭多。
题宋人戏婴图
作者：弘历
朝代：清
体裁：七言绝句

湖石花开富贵春，峥嵘游戏亦彬彬。漫教白眼看四子，长大都成讲德人。
题宋人扑枣图
作者：弘历
朝代：清
体裁：古风

谁家曲院池塘清，一株枣树当閒庭。秋来累累佳实成，群儿玉笋皆峥嵘。或是谢家诸弟兄，否则童子遗王曾。扑不藉竿手双擎，以裾攓取以盘承。于得戒贪都不争，善哉绘事能传情，不惟传情童训精。
题宋人春江渔隐卷
作者：弘历
朝代：清
体裁：七言绝句

连舫春江漾绿漪，不希王佐隐渔师。举罾发发银刀活，正是轻鯈出水时。
题宋人松岩仙馆图
作者：弘历
朝代：清
体裁：五言律诗

山川非俗世，楼阁迥凌云。水落琳琅调，天归鸾鹤群。烟霞一径远，花药四时芬。松下诸仙坐，其言不可闻。
题宋人汉宫秋图·其一
作者：弘历
朝代：清
体裁：七言绝句

满幅寒光秋意多，凉生别殿罢云和。尹邢相见惊真是，俛泣低头叹若何。
题宋人汉宫秋图·其三
作者：弘历
朝代：清
体裁：七言绝句

长信天街迤逦深，石床绨几别松阴。刘郎真是秋风客，落叶哀蝉独自吟。
题宋人汉宫秋图·其二
作者：弘历
朝代：清
体裁：七言绝句

玉笙瑶瑟祀昆台，王母知来知不来。刚得青鸾传信到，珠帘翠扇一时开。
题宋人汉宫秋图·其四
作者：弘历
朝代：清
体裁：七言绝句

尔时院本出宣和，纨扇金砧敛怨蛾。艮岳秋声大相似，凄凉五国兆无讹。
题宋人清江渔隐
作者：弘历
朝代：清
体裁：七言绝句

太虚为室月为烛，罾伴罛师日与同。钓叟酒酣能击鼓，拿舟者定号渔童。
题宋人溪山暮雪轴
作者：弘历
朝代：清
体裁：七言绝句

意多渲染不多皴，溪景山容自叠银。摩诘雪江石渠弆，展相对与会精神。
题宋人田畯醉归图二绝·其一
作者：弘历
朝代：清
体裁：七言绝句

田畯归来自甫田，醉骑牛背著僮牵。和之七月休重展，三代淳风见宛然。
题宋人田畯醉归图二绝·其二
作者：弘历
朝代：清
体裁：七言绝句

旨否宁须尝后知，相亲古道盖如斯。鲜其意但师其迹，田畯嗟资口食为。
题宋人画赵遹泸南平夷图
作者：弘历
朝代：清
体裁：七言律诗

画出宋人笔法诚，底须假借李嵩名。瘦金那冠明仁殿，飞火似宗即墨城。自是平夷嘉智勇，故当守节表坚贞。欲长善善弆宝笈，正论非誇赏鉴精。
题宋人盆兰
作者：弘历
朝代：清
体裁：古风

千叶各依根，百花不逞色。净业乃其芬，淡怀乃其德。作者弗著名，是道非语默。不尽意已示，来游众香国。
题宋人秋山图
作者：弘历
朝代：清
体裁：七言律诗

秋山合沓草堂閒，秋宇霜高秋树殷。元四大家此津逮，晋七贤者其往还。剧怜惨淡经营处，更逢峭茜青葱间。拟携新稿凭书案，字句从头自检删。
题宋人耆英会图
作者：弘历
朝代：清
体裁：七言律诗

洛下耆英不序官，赋诗饮酒共游盘。功名就矣休重话，时节迅哉且尽欢。要亦未输唐格调，因之犹见宋衣冠。祝釐昨岁人增数，翻笑图中欲匹难。
题宋人胡笳十八拍图·其一
作者：弘历
朝代：清
体裁：七言绝句

河东已适卫仲道，掳去奚难矢死持。既为贤王生子矣，于归董祀又何为。
题宋人胡笳十八拍图·其二
作者：弘历
朝代：清
体裁：七言绝句

拍成十八写心悲，端操宣城岂直辞。进退徒成无据耳，特因才辩幸文姬。
题宋人萧翼赚兰亭图二首·其一
作者：弘历
朝代：清
体裁：七言绝句

御史西台变姓名，兰亭赚得促归程。溪桥跋马伊谁氏，应是驰来徐善行。
题宋人萧翼赚兰亭图二首·其二
作者：弘历
朝代：清
体裁：七言绝句

何须真本计求千，过举难辞责备贤。岂料戎温仍出世，至今又复幻云烟。
题宋人蚕织图
作者：弘历
朝代：清
体裁：七言绝句

南迁后以农桑重，院本于今珍弆存。要务彼时有过此，金华未可谓知言。
题宋人西园雅集图
作者：弘历
朝代：清
体裁：七言律诗

公麟然否实公麟，古笔知诚出宋人。跋语奚妨去其赝，长图益足尚斯真。衣衫如篆浑唐法，蕉石生神异李皴。名款设惟徵故纸，是为求剑刻舟伦。
题宋人雪窗课读
作者：弘历
朝代：清
体裁：七言绝句

三家村里老先生，课读聊凭雪牖明。耐得清寒原是学，世间菅蒯可相轻。
题宋人鹡鸰图
作者：弘历
朝代：清
体裁：五言绝句

独立乾荷上，而无飞鸣音。设非锦里意，定有陟冈心。
题宋仁宗武经总要六韵
作者：弘历
朝代：清
体裁：七言排律

论兵千载如聚讼，真是徒工纸上谈。居重驭轻自不易，困民养卒则何堪。若言爱物斯诚有，以曰知军或未谙。庞籍汰多意犹韪，韩琦救后虑惟覃。第观卌卷称综古，讵足武经为指南。旗籍绿营维内外，慎遵祖制万方戡。
题宋仁宗洪范政鉴
作者：弘历
朝代：清
体裁：七言律诗

天运五行人五事，失修类应自分明。致休岂外常存敬，弭咎由来在未萌。蔡注旨哉去胶固，箕书备矣示平成。昭陵惕鉴政忠厚，言行相符仁则诚。
题宋元明名人画册 其一 范宽群峰雪霁
作者：弘历
朝代：清
体裁：七言绝句

三竿日上闭僧庐，万树寒侵罢亥墟。底识群峰当雪霁，横题犹有瘦金书。
题宋元明名人画册 其七 姚公绶竹树春莺
作者：弘历
朝代：清
体裁：七言绝句

槎枒古干间新篁，欲下金衣试弄簧。寄语竹林戴处士，双柑斗酒正相当。
题宋元明名人画册 其三 顾安拳石新篁
作者：弘历
朝代：清
体裁：七言绝句

一拳之石几叶竹，空谷无人结契幽。淡霭轻烟风入际，声相应复气相求。
题宋元明名人画册 其九 文徵明兰竹
作者：弘历
朝代：清
体裁：七言绝句

洒洒芳蕤个个叶，都于尘外挺仙姿。閒中设复相求友，谁不云然契性宜。
题宋元明名人画册 其二 梁楷泼墨仙人
作者：弘历
朝代：清
体裁：七言绝句

地行不识名和姓，大似高阳一酒徒。应是瑶台仙宴罢，淋漓襟袖尚模糊。
题宋元明名人画册 其五 黄公望雨岩仙观
作者：弘历
朝代：清
体裁：七言绝句

层层仙观倚峣峰，烟意云容汗漫浓。自是地灵当致雨，非关羽士善驱龙。
题宋元明名人画册 其八 仇英竹下听泉
作者：弘历
朝代：清
体裁：七言绝句

云外流泉才一线，落来千丈遂成川。风篁之下品其韵，时或相然时不然。
题宋元明名人画册 其六 吴镇溪流归艇
作者：弘历
朝代：清
体裁：七言绝句

近水茅斋倚石矶，幽人蓑笠放船归。底须世上通名姓，别号天随是也非。
题宋元明名人画册 其十 文嘉石湖秋色
作者：弘历
朝代：清
体裁：七言绝句

行春桥畔治平寺，蹊径由来素所知。却是春光经见惯，飒然秋色见于斯。
题宋元明名人画册 其十一 陆治雪后访梅
作者：弘历
朝代：清
体裁：七言绝句

不冻吴江冬放船，千峰晴雪一溪烟。别开生面无梅朵，知在山坳水曲边。
题宋元明名人画册 其十二 项元汴墨兰
作者：弘历
朝代：清
体裁：七言绝句

底须粉傅与青施，兴到幽香墨写之。恰似隐沦乐丘壑，荒居粗服始相宜。
题宋元明名人画册 其四 朱德润松冈云瀑
作者：弘历
朝代：清
体裁：七言绝句

招提迢递隐松冈，落瀑为溪带野塘。蓄目濛濛生湿润，副名今见有睢阳。
题宋元明梅花合卷歌
作者：弘历
朝代：清
体裁：古风

逃禅老人梅性谙，派衍华光青出蓝。弟子禹功称入室，艺林声价蜚江南。偶拂东绢写梅雪，梅香雪白三昧兼。老人缩手不复作，权吟小令指月拈。因参同异哦俊逸，率更书法清而严。村梅见诮薄当代，蜂蝶却见纷依帘。从来盛名显后世，无限吊古深情添。王孙外史皆逸士，识语饱玩钗脚尖。二吴此道乃私淑，澄心堂纸光如瑊。蓓蕾欲开寒更勒，老干破萼霏清馣。高杨黄徐四作者，各出手眼资丛谈。妙哉梅事叹观止，三复常使幽怀忺。如入孤山香雪海，随其所会酬清恬。笑予时亦貌疏影，爱忘其丑徒无盐。清閟阁中谁氏子，碎金拣得名偏潜。春窗日嫩生意足，无须索笑重巡檐。
题宋元明集绘册 其一 黄居寀萱花蛱蝶
作者：弘历
朝代：清
体裁：七言律诗

乾德归朝眷遇隆，命搜名迹逮江东。殿屏图处超时手，湖石状尤过乃翁。朵朵芳萱承晓露，翩翩轻蝶下薰风。设如比拟忘忧者，却惹悽然思不穷。
题宋元明集绘册 其七 吴镇丛薄幽居
作者：弘历
朝代：清
体裁：七言律诗

崇山为郭树为邻，落落疏峰淡淡皴。无闷幽居堪遁世，有怀太古自超尘。殊他罗雀翟门诮，谢彼驰烟孔檄嗔。不似文家竹掩画，故知吴画实通神。
题宋元明集绘册 其三 文同琅玕挺秀
作者：弘历
朝代：清
体裁：七言律诗

不笋而成攒个个，梓潼此法本来闲。横枝直性谁能拗，竖干孤踪孰得攀。拟以琅玕犹顿置，投其缣素岂寒悭。重看画竹文与可，却讶东坡阿那间。
题宋元明集绘册 其九 李衎秋圃霜菘
作者：弘历
朝代：清
体裁：七言律诗

墨竹从来称蓟邱，别裁时亦见风流。霜菘足识贫厨味，秋圃堪方农廪收。岂必万钱诩日食，可教一饭忘民调。集贤学士何多暇，接踵门前那胜求。
题宋元明集绘册 其二 董源叠嶂飞泉
作者：弘历
朝代：清
体裁：七言律诗

唐末画宗开宋初，矾头小帧白云舒。法知居士非虚也，色问将军可信欤。泉落两峰疑束玉，楼围万树似悬居。浮图独据中间峙，意在堂堂标六如。
题宋元明集绘册 其五 赵孟頫松泉瀹茗
作者：弘历
朝代：清
体裁：七言律诗

屋荫长松阶近泉，汲泉课仆事烹煎。何须水调驰符契，自觉瓶音胜管弦。不鹤虽烟谁避鼎，得鱼以趣率忘筌。诗禅设谓乐天似，赢彼还应是画禅。
题宋元明集绘册 其八 倪瓒乔柯新粉
作者：弘历
朝代：清
体裁：七言律诗

僧寺住常十日过，绘成小景不烦多。几竿新笋才脱粉，一对乔枝久擢柯。岂必高低相较量，雅如顾盼互婆娑。丹青漫议无颜色，此是迂翁写擘窠。
题宋元明集绘册 其六 黄公望野彴吟筇
作者：弘历
朝代：清
体裁：七言律诗

岳岳高峰隔世尘，结庐喜近水之滨。青松丹桕秋容与，气朗天萧宇净真。凭牖望宁自居主，过桥行亦不称宾。底须一一徵名氏，总是个中无事人。
题宋元明集绘册 其十 王绂古木疏筠
作者：弘历
朝代：清
体裁：七言律诗

古木由来不计春，却邻几个嫩疏筠。诗情略喻忘年友，画格能传君子人。劲节棱棱性弗屈，脩枝霭霭意怀新。九龙秀气挹无尽，印證全同庚子巡。
题宋元明集绘册 其十一 徐贲云壑探幽
作者：弘历
朝代：清
体裁：七言律诗

几个危峰云表攒，复惊飞瀑落云端。固知此地非尘境，雅合高人自考槃。网水垂垂如铁锁，线蹊曲曲绕虬栏。都成巢父掉头处，似曰斯宜小住看。
题宋元明集绘册 其十二 唐寅泼墨牡丹
作者：弘历
朝代：清
体裁：七言律诗

伯虎多能风雅伦，写生犹擅独传真。别成卉里孤高种，羞说世间富贵春。三朵那期归上苑，六如想欲證前身。不衫不履其人似，却得花王自在神。
题宋元明集绘册 其四 许道宁翠巘精蓝
作者：弘历
朝代：清
体裁：七言律诗

李范去存许道宁，长安独擅画仪刑。所长却谢其平远，别撰偏为此峭停。架水飞廊高士步，隔云精舍定僧惺。平生知己张文懿，留得侯门几曲屏。
题宋制兰亭砚
作者：弘历
朝代：清
体裁：七言律诗

旧坑想出艧村湄，图作兰亭修禊时。韵事自来应入画，雅人端合有深思。崇山峻岭依然在，视昔由今定不疑。欲告临池摹帖者，阿谁诚弗愧羲之。
题宋坑子石荷叶砚
作者：弘历
朝代：清
体裁：古风

宋坑子石石之仙，不雕不琢存其天。如破荷叶枯卷然，变荷之脆为石坚。咄哉此语半非全，脆坚荷石谁主宾。胥非真也幻现前，墨磨聊以佐文筵。三朝名士相宝传，空教铭识纷泐镌。
题宋官窑瓶
作者：弘历
朝代：清
体裁：五言律诗

陶成修内司，六百岁兹贻。火气全消泯，泑光益润滋。几人曾阅赏，五字合题诗。吟罢还自笑，由今视底为。
题宋宣和二十八宿砚
作者：弘历
朝代：清
体裁：七言绝句

鹆眼数来刚廿八，恰如星宿丽天文。宣和内府曾经用，书画徒工又底云。
题宋宣和八卦十二辰砚
作者：弘历
朝代：清
体裁：古风

端溪紫石出旧坑，宣和制作朴且精。历遭兵燹致残缺，犹存面背呵甲丁。面匡可辨者八字，背刻八卦十二辰。围镌八蛮脩职贡，尔时君臣诩丰亨。㳃妃有灵丑其事，现身此示败与成。现身此示败与成，不远殷鉴言堪惊。
题宋宣和唐十八学士图即用原韵
作者：弘历
朝代：清
体裁：七言绝句

秦王文馆若为哉，无乃思储济世才。偶忆汉家四已足，商颜终觉胜蓬莱。
题宋宣和四禽图 其一 山雀蝶梅
作者：弘历
朝代：清
体裁：七言绝句

蝶梅那藉蝶来寻，玉染微红檀满林。崖穴不须嫌冷淡，集枝山雀结同心。
题宋宣和四禽图 其三 嘉雀玉梅
作者：弘历
朝代：清
体裁：七言绝句

奇卉珍禽艮岳罗，祗图嘉雀意如何。难工常见易稀见，神解应知别具多。
题宋宣和四禽图 其二 蜡觜海棠
作者：弘历
朝代：清
体裁：七言绝句

蜡觜双双栖海棠，目随去蝶意如忙。传神阿堵原臻妙，马政应同望远航。
题宋宣和四禽图 其四 竹叶鸟竹
作者：弘历
朝代：清
体裁：七言绝句

竹枝上立竹叶鸟，名象难分谁主宾。多艺宣和深理趣，如何五国致风尘。
题宋宣和梨花凫雀
作者：弘历
朝代：清
体裁：七言绝句

横斜雪朵不胜春，雀立花枝凫水滨。位置高卑皆恰当，如何独是昧知人。
题宋宣和池塘秋晚图
作者：弘历
朝代：清
体裁：七言绝句

鸂鶒双飞鹭拳独，秋塘位置雅相宜。精思设使通为政，五国应无播越时。
题宋宣和池塘秋晚图
作者：弘历
朝代：清

鸂鶒双飞鹭拳独，秋塘位置雅相宜。精思设使通为政，五国应无播越时！
题宋宣和海珠砚
作者：弘历
朝代：清
体裁：七言绝句

活眼因之斲作珠，宣和宝用瘦金摹。纬萧一守犹欲煅，刻四龙馀深意乎。
题宋宣和澄泥砚
作者：弘历
朝代：清
体裁：七言律诗

澄泥贡砚识宣和，小篆分明泐未磨。抚不手留质古玉，映教心澹色春波。出陶底异铜台瓦，受墨偏宜棐几娥。温室馀閒常命什，敕几惟觉惭赓歌。
题宋宣和画斗鸲鹆图二首·其一
作者：弘历
朝代：清
体裁：七言绝句

鸲鹆飞争翅跳萧，急难枝上目如椒。写情若果通于理，何事助金思灭辽。
题宋宣和画斗鸲鹆图二首·其二
作者：弘历
朝代：清
体裁：七言绝句

活看哵哵噪枝头，想像传真艮岳秋。论世徒悲千载下，童谣早应出乾侯。
题宋宣和睿思东阁砚
作者：弘历
朝代：清
体裁：七言绝句

当年东阁此临池，背识瘦金今见之。既曰睿思思底事，足知洪范未曾思。
题宋宣和紫玉砚
作者：弘历
朝代：清
体裁：古风

玉其五色初无紫，砚可当之以义起。发挥文章兴妙理，玉有是乎谓胜彼。受润千年老坑水，琢为龙宾伴书几。宣和二字犹存底，其时似此盖多矣。今则晨星或见耳，物宾年主岂不是。然而贵贱已殊视，则因徽宗自取毁。
题宋宣和骊珠砚
作者：弘历
朝代：清
体裁：七言绝句

骊龙夭矫守珠为，泚笔宣和用睿思。设以返躬喻所守，尔时施设岂忘之。
题宋徽宗仿唐人明皇训子图
作者：弘历
朝代：清
体裁：七言绝句

开元训子宣和仿，跋语过誉外史哉。设使葩经当面展，不知何以解新台。
题宋徽宗手敕卷
作者：弘历
朝代：清
体裁：七言律诗

细绢联篇色异章，起居宣荅逮嫔嫱。瘦金已费齐家术，守玉可关治国方。节用徒传始自蔡，理财兼叹法从王。袁家跋语堪论世，赵氏仪文实太详。
题宋旭山水
作者：弘历
朝代：清
体裁：七言律诗

竹篱茅舍带江村，万壑千岩势吐吞。山净无云遮玉宇，雨馀有水到柴门。仙家鸡犬那闻吠，世上簪裾且漫论。不著桃花林夹路，恐防认是武陵源。
题宋旭西湖图
作者：弘历
朝代：清
体裁：七言绝句

日日西湖图里游，何须展卷證风流。石门恍似相传语，异地还当藉此不。
题宋杨时龙尾歙砚
作者：弘历
朝代：清
体裁：七言律诗

金星佳品访于钱，赐识宣和之五年。宋殿说书忠实殚，程门立雪学真传。道南罗李明承�，议北童梁直斥奸。内圣外王原不二，吾于斯也两茫然。
题宋椠谢宣城集
作者：弘历
朝代：清
体裁：五言律诗

李杜称诗久，楼洪锓版行。芸香资望古，藻缋足怡情。讵祗摛辞丽，颇多契理精。欲嗤刘刺史，何据五言城。
题宋澄泥仿唐石渠砚
作者：弘历
朝代：清
体裁：古风

石渠汉传阁，唐季琢为砚。赵宋又仿之，一名凡三见。总以儒林称，慕蔺无妨羡。内府旧存唐，相證神彩焕。焕而饶穆沕，友墨资文翰。
题宋澄泥仿建安瓦钟砚
作者：弘历
朝代：清
体裁：七言绝句

泥也而金若铸成，宋䪫齐镈莫传名。摛文设拟洪钟响，欲问伊谁为发鲸。
题宋澄泥列钱砚
作者：弘历
朝代：清
体裁：七言绝句

遍围青绿贴三钱，在圹近铜理或然。设使鲁褒欲著论，可容斯也置身边。
题宋澄泥天马砚
作者：弘历
朝代：清
体裁：七言绝句

墨锈渍来几百春，是泥是石孰知真。欲询泼墨金壶客，金马可如待诏人。
题宋澄泥直方砚
作者：弘历
朝代：清
体裁：七言绝句

宋澄泥不减溪端，岁久色如砂化丹。合赠子颙序伏火，郁罗台畔谒灵坛。
题宋澄泥石渠砚
作者：弘历
朝代：清
体裁：七言律诗

石渠本效汉名为，滴露研朱此合宜。不必刘扬徵往事，可知庾许有新词。画金早是泯陈迹，刻兽亦非出近时。曾傍宣和工字画，如何独昧作君师。
题宋澄泥芝池砚
作者：弘历
朝代：清
体裁：七言绝句

泥将为玉久堪知，朴润盎然芝作池。识吕字希见今见，欣因斯即惧因斯。
题宋澄泥蕉叶研
作者：弘历
朝代：清
体裁：七言律诗

库贮懋勤阅岁时，几曾绨几一陈之。岂无遗者聊令捡，遂有贲如屡得奇。囊异李郎紫云割，庵疑怀士绿天披。珊瑚笔架琉璃匣，彼所知哉斯岂知。
题宋澄泥虎符砚
作者：弘历
朝代：清
体裁：古风

澄泥制已久，吕翁独擅宋。此砚虎符式，宜是行军用。四王皆名将，武穆巨擘中。而未终厥志，遭谗抱冤痛。安能草露布，恢复中原颂。陶泓若有知，亦自怀惭恸。
题宋版五百家注韩昌黎集
作者：弘历
朝代：清
体裁：七言律诗

子厚退之昔并传，论文可拟以诗诠。韩如杜也柳如李，此则圣而彼则仙。注五百家孰窥奥，垂千万代独钩元。学焉有志知难到，难到犹然励勉旃。
题宋版六经图八韵
作者：弘历
朝代：清
体裁：七言排律

太古图先书后出，考书或不考图非。陈刊苗序诚探要，物列文彰允造微。典备六千年烛照，册贻五百载芸馡。玩时愒日凛儆戒，惕夕乾朝守范围。传授都因著姓氏，次铨还以正依韦。六经敢曰能窥道，一已惟应励敕几。敬奉禋宗陈俎豆，恪遵家法服冠衣。帝王学与儒生异，罪我由他知我稀。
题宋版前汉书
作者：弘历
朝代：清
体裁：七言律诗

冠冕琳琅天禄收，因刊书目阅从头。吴藏本自赵魏国，楚得重归王弇州。久入上方不知故，兹编四库识其由。旧杯新斝多佳玉，却笑无能大白浮。
题宋版千家注杜工部诗史
作者：弘历
朝代：清
体裁：七言律诗

昌黎祗许仲尼师，吾亦云然于杜诗。注萃千家谓多彼，品高万古孰同其。一生惟是忠孝耳，小德何妨出入之。秋兴八章重背读，又同此老坐移时。
题宋版周易程传
作者：弘历
朝代：清
体裁：七言律诗

卜筮书违秦火殃，大程平正传言常。周张朱介三贤卓，凶悔各中一吉当。开物无为自成务，抑阴有道在扶阳。幽明通以性命顺，内圣由来贯外王。
题宋版周髀算经
作者：弘历
朝代：清
体裁：七言律诗

皇祖精明勾股弦，惜吾未习值髫年。授时以是为要矣，考古亦常有舛焉。设匪敬诚存曰旦，可能容易事占天。而今老固难为学，自画追思每愧旃。
题宋版尚书详解
作者：弘历
朝代：清
体裁：七言律诗

五十八篇始至终，历为详解折于中。道心毋使人心杂，圣法由来王法通。士行胡编诚足伟，九峰蔡传实相同。设如切已举其要，二典三谟用不穷。
题宋版春秋分记
作者：弘历
朝代：清
体裁：五言律诗

分记原通记，尊王义寓中。年经国为纬，外抑内斯崇。统万乃惟一，会殊则以同。希珍传宋椠，遣暇可研穷。
题宋版朱子资治通鉴纲目
作者：弘历
朝代：清
体裁：七言排律

涑水创为开义例，紫阳述订益精微。直传一贯天人学，兼揭千秋兴废机。敬胜治兮怠胜乱，念兹是耳释兹非。三编惟此遵纲纪，辑览曾无越范围。锓出新安留面目，弆增天禄有光辉。外王内圣斯诚备，勿失服膺永敕几。
题宋版朱文公校昌黎集
作者：弘历
朝代：清
体裁：七言律诗

校集都因考异诠，门人李汉更详编。官书率就私书献，杭本应为蜀本先。无碍兼存期自择，允为独出更谁肩。一篇原道接孔孟，见道因文启宋传。
题宋版楚辞
作者：弘历
朝代：清
体裁：七言律诗

信是身清志犹烈，允宜朱注向为刊。害公有疾托萧艾，正道无妨拟蕙兰。论古恒明论今闇，责人则易责躬难。睪然惕若披芸处，敢作寻芳漱润观。
题宋版聂从义三礼图
作者：弘历
朝代：清
体裁：七言律诗

尚忠尚质尚乎文，三代因之政以分。何必衣冠定相袭，要知和敬有尊闻。观图可识关雎意，抚册犹欣旧茧芬。汲黯谠言对汉武，怀哉那复更云云。
题宋版范祖禹帝学
作者：弘历
朝代：清
体裁：七言律诗

元祐成书心力殚，逮乎嘉定又重刊。欣兹祖禹芸编在，不异九龄金鉴看。务学求师著仪轨，修身莅政示倪端。知之行矣吾犹恧，绨几宁惟玩古观。
题宋版通鉴纪事本末
作者：弘历
朝代：清
体裁：七言律诗

涑水编年著通鉴，建安纪事别成书。兴亡本末为金镜，条理因依若辅车。虽有增前斯数典，便称续后此开初。淳熙纸墨香天禄，玩味孜孜日警予。
题宋版郭忠恕佩觿
作者：弘历
朝代：清
体裁：七言律诗

卫风第廿一章句，名寓佩�解结求。小学从来大学本，今文应溯古文由。肆言那恋钱五万，容面偏欣土一抔。蝉蜕分明地仙列，斯人奚翅画家流。
题宋版陆宣公奏议
作者：弘历
朝代：清
体裁：七言律诗

熟读东坡进奏篇，欣看议疏陆家宣。行间字里通时事，曲譬直陈总道诠。一部允当置棐几，万言犹喜见初镌。梁洋失及忠州遣，惜舍何殊天与渊。
题宋版韩昌黎文集
作者：弘历
朝代：清
体裁：七言律诗

载道惟文语不磨，齐昌黎者更伊何。唐家制度传垂露，宋氏椠铅存擘窠。真是起衰空八代，弗惭济溺息千波。言宜长短因气盛，玩味多年受益多。
题宋玉镂戏婴图·其一
作者：弘历
朝代：清
体裁：七言绝句

珉石琼葩景物芳，春迟畅好斗鸡场。佳禽按队听使令，见说神童唤贾昌。
题宋玉镂戏婴图·其二
作者：弘历
朝代：清
体裁：七言绝句

精镂曾成脩内司，花间綵服共遨嬉。戒标汉诏宁须贵，怀取鲁论亦所思。
题宋玉鹦鹉衔桃杯
作者：弘历
朝代：清
体裁：七言律诗

江山半臂宛中分，那虑飞来铁马群。制器已看鹦鹉啄，侑筵想对绮罗纷。两宫慈孝且相诩，五国凄凉不复云。德寿良辰酹梅石，一杯可到岳王坟。
题宋璟梅花亭
作者：弘历
朝代：清
体裁：五言排律

东川成赋后，此处有亭留。梓里馀风远，梅花古调幽。谁欤凭点缀，乍可适歌游。绕砌寒英绽，平池活水流。才华唐岂乏，忠亮世稀俦。俪句寻廊读，端知气味投。
题宋瓷臂搁
作者：弘历
朝代：清
体裁：五言律诗

质欲阅千岁，用堪佐六文。铁钉犹可据，薜暴那曾闻。盈手竹裁节，通身冰裂纹。持将赠逸少，作字换鹅群。
题宋砚
作者：弘历
朝代：清
体裁：古风

物殊显晦各有时，晦藏显出谁使其。穆然宋砚古色披，犹是老坑出端溪。兰亭图画前序词，精镌四面笔法奇。宣和绍兴玺识遗，后有米芾小印施。或即颠翁手所为，山庄散置今见之。是诚宝也逾珣琪，康熙旧册还可稽。绨几曾用供临池，弗爱彝鼎惟爱斯。崇文并与示俭垂，生敬生愧心自知。
题宋端溪子石蟠桃核砚
作者：弘历
朝代：清
体裁：七言绝句

子石天然似桃核，遂教附会诩西池。汉家仙幻宋家效，识者付于一哂之。
题宋端溪归去来辞砚
作者：弘历
朝代：清
体裁：七言律诗

蕉叶白犹出宋坑，柴桑归去一舟轻。乃瞻衡宇僮仆喜，便到荜门妇子迎。图事书词皆足述，篆镌画刻信称精。铭辞却弗识姓氏，既尚陶哉此漫评。
题宋端石七光砚
作者：弘历
朝代：清
体裁：七言绝句

七柱分明朗七光，旋轮九气玉清祥。设如内景黄庭注，宜赠山阴内史王。
题宋端石三星砚
作者：弘历
朝代：清
体裁：七言绝句

砚额犹存雀脑斑，三星背柱刻为圜。束薪设以标梅较，美刺兮明在此间。
题宋端石二十八宿砚
作者：弘历
朝代：清
体裁：七言绝句

赵宋玉堂是也非，呵之墨锈润霏微。二十八宿循环阅，佐我批朱敕万几。
题宋端石凤池小砚
作者：弘历
朝代：清
体裁：七言绝句

怀铅一例提携便，小篆分明泐凤池。疑是早朝归贾至，从容吟得七言诗。
题宋端石凤池砚
作者：弘历
朝代：清
体裁：七言绝句

凤池砚合玉堂用，草制谁能公且平。苏轼宁非正人者，鄙他刽子自称名。
题宋端石嘘云砚
作者：弘历
朝代：清
体裁：七言绝句

嘘气成云龙守池，昌黎杂说善诠之。懋勤什袭诚可耳，运笔宁无少惭斯。
题宋端石星柱砚
作者：弘历
朝代：清
体裁：七言绝句

活眼为星百六罗，诚斋手笔此研摩。祇宜绨几供清玩，惭愧临池工擘窠。
题宋端石映月砚
作者：弘历
朝代：清
体裁：古风

一月悬高空，有形惟映水。著物则不然，可悟虚实旨。是砚出旧坑，色白而侧理。鹆眼阔于眉，相映方池里。其下柱近百，柱柱眼堪指。是为一印千，禅机示些子。
题宋端石洛书砚
作者：弘历
朝代：清
体裁：古风

质紫而润穆以愔，阅世七百馀年深。墨锈如汉玉土侵，古香古友过球琳。刻作灵龟洛书任，敛时敷锡吾惟钦。
题宋端石石渠砚
作者：弘历
朝代：清
体裁：五言律诗

石渠名始汉，唐砚以澄泥。宋代仿前代，端溪出旧溪。义方言可喻，仁静亦堪稽。曾孰丝纶掌，凤毛不愧题。
题宋端石砚
作者：弘历
朝代：清
体裁：七言绝句

拜命曾吟中岳诗，或因外史自称之。临池欲试还应恧，那似颠翁用笔奇。
题宋端石紫袍金带砚
作者：弘历
朝代：清
体裁：七言绝句

伴谁草制玉堂卿，石是端溪出老坑。身著紫袍束金带，笑他责实太循名。
题宋端石聚奎砚
作者：弘历
朝代：清
体裁：七言绝句

灿然五柱五星悬，昭象文明乾德年。濂洛关闽传道统，是真儒也岂词妍。
题宋端石腾蛟砚
作者：弘历
朝代：清
体裁：七言绝句

侧理微存翠点加，墨池润意蕊心芽。腾蛟设以喻文笔，应赠词宗学士家。
题宋端石重卦砚
作者：弘历
朝代：清
体裁：七言律诗

奇偶八含八复重，卦成六十四为宗。由来天地自然数，岂是羲文创作踪。刻柱令人明著眼，不言惟砚密藏胸。玩辞则置斯观象，用者宜谁宜邵雍。
题宋端砚
作者：弘历
朝代：清
体裁：七言绝句

坡翁两字背镌深，岂往端溪客所寻。此老当时真手用，果然不坏到于今。
题宋米芾螽斯瓜瓞砚
作者：弘历
朝代：清
体裁：七言绝句

细镌瓜瓞隐螽斯，寓意南宫在虎儿。墨戏潇湘云海阔，画禅精鉴早拈之。
题宋米芾龙文砚
作者：弘历
朝代：清
体裁：七言绝句

海岳龙文研旧端，春秋六百阅暄寒。以云书法诚无忝，设论诗裁欠有澜。
题宋紫端凫砚
作者：弘历
朝代：清
体裁：七言绝句

生民什里咏其形，琢砚摛词字亦馨。鹆眼巧成作凫眼，不伤雅特用心灵。
题宋紫端太平有象砚·其一
作者：弘历
朝代：清
体裁：七言绝句

尔时邪说倡丰亨，有象因之颂太平。可惜端溪一片石，并无其实祗孤名。
题宋紫端太平有象砚·其二
作者：弘历
朝代：清
体裁：七言绝句

翠为云气紫为霞，温润而贞制不华。略幸蔡京识文义，较明漆器卦无差。
题宋紫端平直研
作者：弘历
朝代：清
体裁：七言绝句

旧品依然存旧式，名称平直义精微。告伊试墨搆文者，两字母教出范围。
题宋紫端石渠砚
作者：弘历
朝代：清
体裁：七言绝句

旧砚多看制石渠，想因汉阁取名与。不知其北肆心者，可与刘歆手答书。
题宋绣老子青牛图
作者：弘历
朝代：清
体裁：七言律诗

青牛独控去何乡，广额方唇双耳长。魁士名人有弗屑，搥仁提义正奚妨。散关令遇元经著，脩内司成宝像装。千古画图皆省识，谁云良贾善深藏。
题宋绿端兰亭砚
作者：弘历
朝代：清
体裁：七言绝句

数典临池稧帖宜，固应图景再三之。王孙跋里分明道，得骨得皮者阿谁。
题宋苏轼龙珠砚
作者：弘历
朝代：清
体裁：七言绝句

曾记偃松玉局图，侍臣题句亦吟吾。下岩重此龙珠咏，今昔凭参同与殊。
题宋蔡元定玉堂砚
作者：弘历
朝代：清
体裁：七言绝句

损缺双趺孰磨去，幸仍元定识存馀。伊人手用宜珍惜，应是曾经注尚书。
题宋蕉叶白七子砚
作者：弘历
朝代：清
体裁：七言绝句

蕉叶还因侧理为，久坚发墨故其宜。设如七子询名姓，应是竹林雅会时。
题宋蕉白太素砚
作者：弘历
朝代：清
体裁：七言绝句

磨砻圭角已全无，太素循名若是乎。汉晋碑文书未得，合书二典缅唐虞。
题宋蕉白玉堂砚
作者：弘历
朝代：清
体裁：七言绝句

水坑活眼聚星辰，式拟玉堂翰苑宾。若论尔时司制诰，苏家刽手语非纯。
题宋辛文悦金星龙尾砚
作者：弘历
朝代：清
体裁：七言律诗

犹是南唐开采初，金星龙尾煜光舒。房州特以知州事，帝业那忘授业馀。李沆得来重有识，蒯鳌赠后不为虚。研朱因识戒所好，无翼翩来实怍予。
题宋陆佃端石什一砚
作者：弘历
朝代：清
体裁：七言绝句

穷经无火月光披，什一赋犹砚志之。遂以青苗迕安石，受经诚未负其师。
题宋院本金陵图
作者：弘历
朝代：清

几经富庶几离乱，富庶欢娱离乱愁。只有秦淮一片月，溶溶无意照千秋。
题宋院本金陵图
作者：弘历
朝代：清

琼窗绮榭簇勾栏，蜜意酣情各缔欢。官妓遗风自唐宋，政咸何体污衣冠。
题宋院本金陵图·其一
作者：弘历
朝代：清
体裁：七言绝句

王气埋金秀且雄，六朝文物擅江东。试看负贩舆儓辈，都有谢颜徐庾风。
题宋院本金陵图·其三
作者：弘历
朝代：清
体裁：七言绝句

佳丽东南信莫俦，胜朝犹自建都留。赵家歌馆宁相让，别有轻烟翠柳楼。
题宋院本金陵图·其二
作者：弘历
朝代：清
体裁：七言绝句

笔妙得神已去形，高楼斜矗酒旗青。桂枝香咏临川好，遗曲犹闻唱后庭。
题宋院本金陵图·其五
作者：弘历
朝代：清
体裁：七言绝句

几经富庶几离乱，富庶欢娱离乱愁。祗有秦淮一片月，溶溶无意照千秋。
题宋院本金陵图·其六
作者：弘历
朝代：清
体裁：七言绝句

画品秾纤出内家，九衢万户斗豪奢。秣陵五国天渊隔，一例东京录梦华。
题宋院本金陵图·其四
作者：弘历
朝代：清
体裁：七言绝句

琼窗绮榭簇勾栏，密意酣情各缔欢。官妓遗风自唐宋，政成何体污衣冠。